Lima kanak-kanak ceritakan kisah ‘tragis diseksa’ pengganas Israel

TEBING BARAT, 22 Jamadilakhir 1442H, Khamis – Lima kanak-kanak bawah umur Palestin diserang secara fizikal dan diseksa dengan kejam oleh pengganas Israel ketika dalam tahanan.

Suruhanjaya Tahanan dan bekas Tahanan Palestin berkata, lima kanak-kanak berkenaan – berusia 17 tahun – menceritakan secara terperinci pukulan dan penyeksaan yang teruk dialami mereka ketika ditangkap.

Mustafa Salameh ditahan di rumah keluarganya di bandar Azzoun, di timur bandar Qalqilya di Tebing Barat utara.

Dia dipukul dengan senjata api dan dilemparkan ke jip tentera – di mana rejim terus menerus memijaknya sehingga dia tidak sedarkan diri.

Ketika Mustafa bangun, dia mendapati berada di pusat tahanan Al-Jalama dan disiasat berjam-jam, sambil diikat di kerusi sebelum dipindahkan ke penjara Megiddo untuk tahanan di bawah umur.

Manakala, seorang lagi yang ditahan, Mohammad Zalloum diseret keluar dari rumahnya dari kampung Silwan. Dia ditumbuk di perut hingga muntah, dan kemudian dipindahkan ke pusat tahanan Asqalan dan ditahan selama 23 hari.

Seorang lagi mangsa, Hani Rmeilat, dari kem pelarian Jenin di utara Tebing Barat, disiasat dalam keadaan yang teruk di pusat tahanan Al-Jalama.

Dia diserang dengan batang kayu oleh lima pengawal penjara sehingga menyebabkan lebam di seluruh tubuh, yang memerlukan rawatan segera di sebuah hospital Israel.

Namun, Hani dipaksa kembali ke penjara Al-Jalama, dan dia ditahan selama 20 hari sebelum dipindahkan ke penjara Megiddo.

Mangsa lain, Majd Waari dari kejiranan Beit Hanina di Baitulmaqdis pula berdepan siasatan berjam-jam di pusat tahanan Kompaun Rusia yang terkenal di Baitulmaqdis Barat, sambil diikat di sebuah kerusi kecil.

Sementara Munir Arqoub dari Kufr Ein, utara Ramallah, ditahan di pusat pemeriksaan tentera Beit El setelah diserang oleh tiga tentera Israel sebelum dia dibawa ke pangkalan tentera berhampiran.

Di sana dia ditinggalkan di kawasan terbuka dalam keadaan cuaca sejuk dan dipaksa tidur.  Dia dipindahkan ke kem tentera Ofer keesokan harinya untuk disoal siasat dan kemudian dipindahkan ke penjara Majeddo.

Suruhanjaya itu menyatakan bahawa penganiayaan terhadap tahanan adalah sebahagian daripada ‘dasar yang yang diamalkan oleh pentadbiran pusat tahanan pendudukan Israel untuk menyekat tahanan dan menjatuhkan sekatan ke atas mereka dan menyekat hak asasi manusia.’

Pihak berkuasa pendudukan Israel setiap hari melancarkan kempen penangkapan di Tebing Barat yang dijajah, membebaskan beberapa tahanan setelah disoal siasat dan merujuk yang lain ke mahkamah.

Kira-kira 4,400 orang Palestin kini berada di penjara Israel, termasuk 40 wanita, 170 kanak-kanak, dan 380 orang di bawah tahanan pentadbiran tanpa tuduhan atau perbicaraan. – Agensi


SPRM perlu diberi ‘wibawa’ banteras rasuah tanpa campur tangan politik

BANGI, 17 Zulhijjah 1442H, Selasa – Suruhanjaya Pencegahan Rasuah Malaysia (SPRM) mesti diberi kewibawaan sepenuhnya melaksanakan amanah membanteras rasuah, tanpa gangguan serta campur tangan politik.

Pada masa sama, warga kerja SPRM di semua peringkat perlu membuktikan integriti yang tinggi dalam pelaksanaan amanah, tanpa tunduk atau berkompromi kepada mana-mana pihak.

Selain itu, pihak berkuasa agama dan pertubuhan agama bukan kerajaan wajib menjadikan jihad memerangi rasuah sebagai antara jihad utama untuk menyelamatkan negara daripada kemusnahan ekonomi, politik dan tamadun.

Bahkan, media sebagai pembentuk pendapat umum masyarakat mesti menjadikan jihad memerangi rasuah sebagai salah satu keutamaan menyedarkan dan mengajak masyarakat memerangi rasuah.

Menegaskan perkara itu, Pengerusi Gerakan Jihad Rakyat Majlis Perundingan Melayu (MPM), Prof Datuk Seri Dr Awang Sariyan berkata, rasuah menjadi ibu segala masalah manusia dalam segala peringkat sosial, dari institusi keluarga hingga institusi negara.

Beliau yang menyokong penuh gerakan memerangi rasuah dipelopori Datuk Hushamudin Yaacub dengan dukungan 200 badan seluruh negara berkata, rasuah punca salah guna kuasa, ketirisan, nepotisme, favoratisme, penzaliman, ketidakadilan dan pelbagai fenomena lain.

Sehinggakan semuanya meruntuhkan sistem nilai positif, akhlak, keadilan masyarakat, ketelusan, kejujuran, keikhlasan dan professionalisme, katanya.

“Ekonomi negara terjejas teruk dengan berleluasanya rasuah kerana bahagian yang besar daripada peruntukan projek dan modal perniagaan dirampok oleh perasuah di pelbagai peringkat.

“Justeru, jihad memerangi rasuah mesti dijadikan agenda di semua peringkat institusi, daripada keluarga, jabatan, agensi, persatuan, koperasi, yayasan, korporat dan kemuncaknya dalam kepemimpinan negara,” katanya dalam kenyataan.

Mengulas lanjut, Awang Sariyan berkata, agenda memerangi rasuah dengan pelan tindakan yang praktis dan disegerakan pelaksanaannya wajib menjadi gerakan menyeluruh secara serentak dan bersepadu.

“Apa-apa ruang rasuah, sekecil manapun mesti ditutup dan dihapuskan,” katanya.


Gempa bumi 6.8 magnitud cetus amaran tsunami di Taiwan

TAIPEI, 22 Safar 1444H, Ahad – Gempa bumi berukuran 6.8 magnitud melanda bahagian tenggara Taiwan pada Ahad sehingga mencetuskan kepada amaran tsunami.

Biro cuaca berkata, pusat gempa berada di daerah Taitung dan gegaran susulan dengan kekuatan 6.4 magnitud dilaporkan di kawasan sama, namun tiada berlaku kemalangan jiwa.

Katanya, keadaan itu menyebabkan beberapa kerosakan dilaporkan termasuk mengakibatkan gerabak kereta api tergelincir.

Kajian Geologi Amerika Syarikat (USGS) mengukur kekuatan gempa pada 7.2 magnitud dan kedalaman 10 kilometer (km).

Media Taiwan berkata, sebuah bangunan bertingkat menempatkan kedai serbaneka runtuh dan kerja menyelamat telah dimulakan bagi mengeluarkan mangsa terperangkap.

Selain itu, Pentadbiran Kereta Api Taiwan turut mengesahkan tiga gerabak tergelincir dari landasan di stesen Dongli dan 20 penumpang telah dipindahkan.

Pusat Amaran Tsunami AS mengeluarkan amaran tsunami di Taiwan.

Katanya, gelombang tsunami berbahaya mungkin berlaku dalam jarak 300km dari pusat gempa di sepanjang pantai Taiwan.

Difahamkan, gempa itu turut dirasai seluruh Taiwan dan bangunan di Taipei dilaporkan merasai gegaran.

Agensi cuaca Jepun juga mengeluarkan amaran gelombang tsunami setinggi satu meter untuk sebahagian wilayah Okinawa berikutan gempa bumi itu.-  Agensi


Mampukah PH kekalkan pertumbuhan ekonomi Malaysia tahun ini?

BANGI, 24 Rejab 1444H, Rabu – Pertumbuhan ekonomi negara yang positif pada tahun lepas dan tahun 2021 sebelumnya, menjadi bukti kejayaan kedua-dua Perdana Menteri ke-8 dan Perdana Menteri ke-9, kata Ahli Jawatankuasa Kerja PAS Pusat, Dr Mohd Zuhdi Marsuki.

Beliau berkata, minggu lepas Bank Negara Malaysia (BNM) mengumumkan Keluaran Dalam Negara Kasar (KDNK) Malaysia bagi tahun 2022 tumbuh pada kadar 8.7 peratus.

Menurut Gabenor Bank Negara, Tan Sri Norshamsiah Mohd Yunus, kadar pertumbuhan tersebut adalah yang tertinggi sejak tahun 2000.

Berdasarkan pertumbuhan positif tersebut, Malaysia diramal tidak akan menghadapi kemelesetan ekonomi pada tahun 2023 ini.

“Seperti yang semua maklum, kerajaan yang memerintah Malaysia pada tahun 2022, adalah Kerajaan Campuran Perikatan Nasional (PN), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS).

“Hanya berbaki sebulan sahaja bagi tahun 2022 itu, Persekutuan diperintah oleh Kerajaan Campuran yang diketuai oleh Pakatan Harapan (PH).

“Dengan pengertian lain, pertumbuhan ekonomi yang positif adalah kejayaan besar kerajaan yang diketuai oleh Datuk Sri Ismail Sabri Yaakob dan Perdana Menteri sebelumnya Tan Sri Muhyiddin Yassin,” kata Dr Mohd Zuhdi.

Beliau berkata, inisiatif kerajaan sebelum ini untuk memberi bantuan tunai secara langsung kepada golongan sasar selain inisiatif secara tidak langsung seperti moratorium pembayaran balik pinjaman dan pengeluaran Kumpulan Wang Simpanan Pekerja (KWSP), diyakini melestarikan kuasa beli pengguna.

Selain itu, katanya, tindakan kerajaan terdahulu melipatkan ganda inisiatif berkaitan ekonomi digital semasa musim Perintah Kawalan Pergerakan (PKP) telah mendorong sektor perkhidmatan berkaitan ekonomi digital ini berkembang pesat sehingga hari ini.

“Jelas sekali perkembangan ekonomi digital ini telah membantu melonjakkan perdagangan dalam sektor pemborongan dan peruncitan yang tumbuh pada kadar 15.2 peratus sehingga pada Oktober tahun 2022,” katanya.

Mengenai ramalan sejak tahun lalu bahawa negara akan terkesan dengan kemelesetan ekonomi global pada 2023, beliau berkata, Gabenor Bank Negara dengan nada optimis mempercayai Malaysia dijangka tidak melalui episod kemelesetan pada tahun ini.

Nada optimis itu adalah berdasarkan prestasi ekonomi negara yang begitu memberangsangkan pada tahun 2022.

“Boleh disimpulkan, ketika kerajaan yang diketuai PH mengambil alih pemerintahan pada akhir tahun lepas, asas ekonomi Malaysia berada dalam keadaan yang kukuh.

“Situasi yang sama berlaku pada tahun 2018, ketika PH membentuk kerajaan selepas PRU14, asas ekonomi Malaysia juga berada dalam keadaan kukuh.

“Bagaimanapun, selepas PH memerintah prestasi ekonomi negara merudum sehingga mereka tumbang selepas 22 bulan. Bagaimana pula kali ini? Adakah Malaysia akan hadapi kemelesetan tahun ini?,” soalnya.


Israel ‘kurung’ lebih 600 kanak-kanak Palestin

RAMALLAH, 3 Jamadilakhir 1444H, Selasa – Lebih 600 kanak-kanak Palestin ditahan oleh mahkamah Israel di bawah tahanan rumah pada 2022, menurut Suruhanjaya Hal Ehwal Tahanan dan Bekas Tahanan.

Dalam satu kenyataan pada Isnin, suruhanjaya itu berkata, pihak berkuasa pendudukan Israel menggunakan tahanan terutamanya ke atas kanak-kanak dan remaja di Baitulmaqdis Timur yang diduduki.

Ia didakwa sebagai satu bentuk hukuman untuk kanak-kanak di bawah umur 14 tahun kerana undang-undang Israel tidak membenarkan mereka dipenjarakan.

Maka, mahkamah memerintahkan penahanan mereka di dalam rumah untuk tempoh sehingga tamat prosedur kehakiman dan keputusan dikeluarkan – yang mungkin mengambil masa beberapa hari atau lebih setahun.

Bagaimanapun, ia tidak dikira daripada tempoh hukuman sebenar yang kemudiannya akan dikenakan ke atas kanak-kanak itu.

Dalam tempoh ini, kanak-kanak itu diperintahkan untuk tidak keluar daripada rumah – termasuk ke sekolah atau klinik tanpa ditemani penyelia -selain perlu memakai gelang pengesan elektronik.

Mengikut statistik rasmi, terdapat lebih 600 kes tahanan rumah untuk kanak-kanak sepanjang tahun ini, membabitkan dua jenis keadaan yang ditetapkan.

“Pertama, kanak-kanak itu kekal di rumah keluarga sepanjang tempoh yang ditetapkan mengikut kepitusan mahkamah, namun ibu bapa dipaksa untuk menggadai harta bagi menyimpan sejumlah wang dalam perbendaharaan mahkamah bagi memastikan pelaksanaan syarat pembebasan anak mereka.

“Kedua, yang paling sukar dan rumit ialah mengeluarkan kanak-kanak itu dari rumah keluarganya dan memaksa mereka tinggal di sebuah rumah luar bandar, yang kini terpakai kepada empat kanak-kanak dari Baitulmaqdis di bawah umur 18 tahun,” katanya.

Suruhanjaya itu berkata, tahanan rumah meninggalkan kesan psikologi yang sukar kepada kanak-kanak dan keluarga mereka, kerana terpaksa memantau anak pada setiap masa.

Dasar penahanan rumah juga melucutkan hak kanak-kanak untuk mendapatkan pendidikan dan mewujudkan kebimbangan serta ketakutan kepada mangsa.-  Agensi


Pelepasan 5 hari untuk pelajar IPT pulang mengundi

PUTRAJAYA, 25 Rabiulawal 1444H, Sabtu – Kementerian Pengajian Tinggi (KPT) bersetuju memberi pelepasan selama lima hari bermula 17 Nov ini kepada pelajar untuk pulang menunaikan tanggungjawab masing-masing sebagai pengundi pada Pilihan Raya Umum Ke-15 (PRU15).

Perkara itu disahkan Ketua Pengarah Pendidikan Tinggi, Prof Datuk Dr Husaini Omar selepas surat edaran mengenai pelepasan pelajar Institut Pengajian Tinggi (IPT) untuk pulang mengundi yang ditandatanganinya tular di media sosial hari ini.

Beliau ketika dihubungi Bernama hari ini memaklumkan surat berkenaan telah diedarkan kepada semua IPT awam dan swasta termasuk Jabatan Pendidikan Politeknik dan Kolej Komuniti untuk tindakan lanjut.

“Surat tersebut adalah edaran kepada semua IPT bagi memberi pelepasan kepada pelajar untuk mengundi berdasarkan Undi 18. Kenyataan media berhubung perkara ini akan dikeluarkan nanti,” katanya.

Menurut surat bertarikh 21 Oktober itu, tarikh pelepasan bermula dari 17 hingga 21 November itu adalah tempoh yang mencukupi buat pelajar untuk membuat perjalanan pergi dan balik dari lokasi mengundi.

Surat berkenaan turut menyatakan semua kelas dan aktiviti pelajar semasa tempoh tersebut hendaklah ditangguhkan dan diadakan ke suatu tarikh lain.

Suruhanjaya Pilihan Raya (SPR) menetapkan hari pengundian bagi PRU15 pada 19 November, dengan penamaan calon ditetapkan pada 5 November manakala pengundian awal pada 15 November.-  Bernama


17 maut kemalangan bas di Pakistan

PESHAWAR, 12 Rejab 1444H, Jumaat – Sekurang-kurangnya 17 orang terbunuh termasuk wanita dan kanak-kanak dalam kejadian bas penumpang bertembung dengan sebuah treler, di daerah Kohat, wilayah Khyber Pakhtunkhwa.

“Kami telah memindahkan semua mangsa yang terkorban dan cedera ke hospital di Kohat,” kata pegawai penyelamat, Rehmat Ullah.

Rakaman televisyen menunjukkan imej bas yang musnah.

Ketua Menteri sementara di wilayah berkenaan, Azam Khan melahirkan rasa dukacita dan kesedihan mendalam susulan kemalangan tragis itu.

Kemalangan maut adalah perkara biasa di Pakistan disebabkan infrastruktur jalan yang lemah dan pengabaian undang-undang jalan raya.

Ahad lalu, sekurang-kurangnya 40 orang terbunuh apabila bas dinaiki mereka terbakar selepas terjunam dalam gaung di barat daya Pakistan. – Agensi


Kor Ming dakwa syarat mohon lesen berasingan jual rokok, arak bebankan peniaga

KUALA LUMPUR, 1 Jamadilawal 1443H, Isnin – Ahli Parlimen DAP, Nga Kor Ming mempersoalkan tindakan kerajaan menguatkuasakan ketetapan yang mewajibkan kedai kopi memohon lesen berasingan untuk menjual beberapa barangan termasuk rokok dan minuman beralkohol.

Bekas Timbalan Speaker Dewan Rakyat itu berkata, penguatkuasaan sedemikian akan membebankan pengusaha yang akhirnya terpaksa menaikkan harga barang di kedai mereka.

“Buat masa ini kedai kopi nak pasang papan tanda kena mohon lesen, itu satu. Kemudian, satu lagi lesen (diperlukan) untuk menjual rokok dan satu lagi untuk menjual minuman beralkohol.

“Berapa banyak lesen yang diperlukan sebuah kedai kopi? Kenapa ketika rakyat sedang bergelut akibat kenaikan harga barang, kerajaan membuat keputusan untuk menambah lagi birokrasi dan kos yang akhirnya membebankan rakyat?

“Kos satu lesen ialah RM1,340, bermakna kos ini akan dikenakan kepada pengguna, menjadikan isu kenaikan harga semasa menjadi lebih serius,” katanya di Dewan Rakyat hari ini, seperti dilapor NST.

Menjawab soalan khusus Kor Ming mengenai dasar yang mengkehendaki kedai kopi memohon lesen berasingan untuk menjual bir, Timbalan Menteri Kewangan, 1 Mohd Shahar Abdullah berkata, keputusan ini bukan unik untuk Malaysia.

“Mengenai kenaikan harga cukai minuman beralkohol, ini bukan sahaja diamalkan di Malaysia, malah ia juga dilaksanakan di negara lain termasuk negara jiran kita,” kata Shahar.


Belum dapat ilham untuk bubar Parlimen: PM

NEW YORK, 29 Safar 1444H, Isnin – Ketika spekulasi mengenai tarikh Pilihan Raya Umum Ke-15 semakin kencang, Datuk Seri Ismail Sabri Yaakob belum membuat keputusan bila beliau akan membubarkan Parlimen.

Perdana Menteri berkata sebarang keputusan mengenai tarikh pembubaran Parlimen bergantung kepada perbincangan dalam kalangan pemimpin tertinggi UMNO pada 30 Sept ini.

“Pada 30 hari bulan, petang ada (mesyuarat) Top 5 dan biro politik, malam ada MT (Mesyuarat Tertinggi). Jadi kita tunggulah,” katanya pada sidang media di akhir lawatan kerja empat hari ke Amerika Syarikat.

Ismail Sabri, yang juga Naib Presiden UMNO, berkata beliau belum mendapat maklumat mengenai agenda mesyuarat MT UMNO.

“Saya pun tak tahu apa agenda MT dan sebagainya. Jadi malam tu lah kita akan bincang,” katanya.

Top 5 merujuk kepada Presiden, Timbalan Presiden dan tiga Naib Presiden UMNO.

Ditanya sama ada beliau sudah mendapat ilham bila akan membubarkan Parlimen semasa berada di bandar raya ini dan adakah ia semakin dekat, Ismail Sabri menjawab “belum lagi.”

“Saya berjalan di sekitar Central Park dan kagum dengan bagaimana kawasan hijau seluas 832 ekar di tengah-tengah bandar raya ini dikekalkan dan dipulihara” katanya.

Perdana Menteri berkata jika di Malaysia, pasti akan ada cadangan di atas meja beliau untuk membangunkan kawasan seumpama itu.

“Saya mendapat inspirasi bagaimana untuk memulihara kawasan hijau kita. Namun untuk pilihan raya, saya tidak mendapat apa-apa inspirasi,” katanya sambil tersenyum. – Bernama


Isu depot imigresen: Tahanan Rohingya lari ikut rakan

BANDAR BAHARU, 19 Ramadan 1443H, Khamis – “Kami lari kerana semua rakan melarikan diri,” demikian alasan diberikan dua tahanan Rohingya yang diberkas sepasukan anggota polis Bahagian Kongsi Gelap, Judi dan Maksiat (D7) di jalan Sungai Rambai, Relau dekat sini.

Dua tahanan lelaki berusia lingkungan 30-an itu dikesan sekitar 9.58 malam selepas bersembunyi kira-kira 18 jam di dalam kebun kelapa sawit, terletak kira-kira 2 Kilometer dari Depot Tahanan Imigresen Sungai Bakap, Pulau Pinang.

Mereka juga mendakwa tidak terlibat dengan kumpulan yang memecahkan pintu blok dan jeriji penghadang namun bertindak melarikan diri kerana ketakutan.

Kira-kira 10 anggota pasukan pencari bersama bahagian D7 bekerjasama mengesan dan menahan saki-baki etnik Rohingya di sekitar kawasan depot.

Terdahulu petugas media menerima maklumat terdapat empat tahanan Rohingya melarikan di kawasan bukit berhampiran depot tersebut.

Bagaimanapun, pencarian kira-kira sejam di kawasan semak dan berbukit itu gagal menemukan tahanan.

Sementara itu, seorang penduduk kampung Mohd Khairudin Othman, 28, mendakwa terserempak dengan empat etnik Rohingya yang meloloskan diri dari pusat tahanan berkenaan.

Mohd Khairudin yang bekerja di sebuah kelab kuda berkata ketika kejadian sekitar 8 malam itu, dia yang sedang melalui jalan di Lintang Relau Indah dekat sini dengan menaiki motosikal, secara tiba-tiba ditahan seorang etnik Rohingya.

Mohd Khairudin berkata sebaik didekati, seorang tahanan mengusap perutnya memberi isyarat sedang kelaparan manakala tiga lagi tahanan menyorok dalam semak.

“Saya bimbang dicederakan mereka dan terus melaporkan perkara itu kepada anggota Imigresen di Depot Tahanan yang terletak kira-kira satu kilometer dari lokasi penemuan,” katanya.

Mohd Khairudin berharap saki-baki tahanan Rohingya itu dijumpai dengan segera kerana bimbang akan keselamatan diri dan penduduk kampung sekiranya mereka bertindak ganas.

Menerusi tinjauan Bernama, pihak berkuasa masih mengawal ketat kawasan sekitar bukit selain turut dibantu penduduk kampung.

Dalam kejadian awal pagi semalam, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap, melarikan diri dari depot tersebut.

Daripada 528 yang melarikan diri dari depot yang menempatkan 664 orang tahanan itu, seramai 357 telah dikesan semula termasuk enam yang maut selepas terlibat dalam kemalangan ketika melintas Lebuh raya PLUS di KM168 menghala selatan, berhampiran kawasan Jawi. – Bernama


Kos tunai haji melalui syarikat swasta dijangka cecah RM50,000

KUALA LUMPUR, 9 Ramadan 1443H, Isnin – Kos menunaikan ibadah haji tahun ini menerusi syarikat pengendali umrah dan haji swasta dijangka mencecah antara RM40,000 hingga RM50,000 seorang, kata Presiden Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd Sham.

Beliau berkata, ini berikutan kos pengurusan haji yang semakin meningkat meliputi penginapan, makanan dan pengangkutan yang perlu ditanggung jemaah.

“Dahulu kos untuk seorang jemaah haji menginap di Arafah dan Mina adalah sebanyak 1,034 Riyal (kira-kira RM1,166.44), sekarang sudah 5,433 Riyal (bersamaan kira-kira RM6,128.72),” katanya ketika dihubungi Bernama di sini hari ini.

Beliau berkata demikian sebagai mengulas jangkaan berlakunya peningkatan mendadak kos menunaikan ibadah haji para jemaah tahun ini, apabila Lembaga Tabung Haji (TH) menjangkakan kos meningkat kepada lebih RM25,000 susulan kenaikan berkaitan cukai dan caj perkhidmatan baharu yang dikenakan kerajaan Arab Saudi.

Razali berkata selain itu, peningkatan kos haji juga disebabkan oleh kenaikan cukai nilai tambah (VAT) yang dikenakan kerajaan Arab Saudi.

“Sudah pasti bagi mereka yang ingin menggunakan perkhidmatan swasta ini perlu mengambil kira (pelbagai sudut termasuk) kedudukan hotel yang berdekatan dengan masjid dan sebagainya (yang) akan mempengaruhi kos,” katanya.

Sementara itu, Pengarah Urusan Manazel Al Mashaer Travel Services Sdn Bhd, Mohd Lokman Hamzah berkata, kenaikan harga itu antara lain disebabkan oleh kos penginapan yang melambung tinggi susulan kekurangan hotel yang dibenarkan beroperasi.

“Hotel itu ada, tapi permit atau pun lesen untuk beroperasi itu belum diluluskan lagi atas faktor COVID-19 dan prosedur operasi standard (SOP) yang ditetapkan oleh Kerajaan Arab Saudi. Kalau dahulu untuk sebilik katakanlah semasa Ramadan, kita boleh dapat (harga) dalam RM18,000 hingga RM19,000, tetapi sekarang dah jadi RM25,000 sebilik disebabkan kekurangan hotel,” katanya.

Mengakui kenaikan kos menunaikan rukun Islam kelima itu akan memberi kesan kepada syarikat-syarikat pengendali umrah dan haji, Mohd Lokman bagaimanapun berkata kenaikan harga itu tidak dapat dielakkan.

“Kemungkinan (pemintaan haji daripada jemaah) akan berkurangan disebabkan kenaikan kos. Kalau jemaah sudah terpilih, sudah tentu dia akan pilih TH yang (menawarkan kos haji sebanyak) RM25,000. Nak tak nak, mesti dia kena pergi (menunaikan haji) juga.

“Berbanding dengan swasta macam kami ini, pakej (menunaikan haji) paling rendah pun dah RM53,000 atau RM55,000 (dan) rata-rata dari semua agensi paling rendah RM55,000 dan untuk pakej yang paling tinggi boleh mencecah RM270,000 dulu RM230,000,” katanya. – Bernama


Kehebatan Kerajaan Melayu Islam Melaka perlu dikembalikan

WALAUPUN Malaysia telah merdeka selama 64 tahun, kita seharusnya sedar bahawa hakikatnya negara kita sekadar merdeka dari penjajahan kuasa kolonial secara fizikal, tapi ketaatan, cara fikir dan budaya hidup masih lagi dijajah.

2. Walaupun kita gembira dan berbangga dengan keadaan rakyat dan negara yang jauh lebih baik berbanding ketika dijajah, namun kita jangan sesekali lupa keadaan negara kita selepas kemerdekaan pada 1957 jauh lebih teruk dari sebelum dijajah oleh Portugis pada tahun 1511.

3. Kita harus berusaha untuk kembali kepada keadaan negara sebelum dijajah Portugis pada tahun 1511, bukan sekadar merasa selesa dengan keadaan negara yang lebih baik berbanding ketika dijajah selama 446 tahun.

4. Kehebatan Kerajaan Melayu Islam Melaka adalah kayu ukur kemerdekaan kita. Kemajuan pentadbiran dan kehakiman, teknologi perkapalan, ekonomi/perdagangan, tamadun budaya dan bahasa Melayu serta perhubungan luar yang diiktiraf dunia perlu sama-sama dikembalikan.

5. Apatah lagi selepas merdeka, arus kerosakan dari Barat seperti New World Order (NWO), globalisasi dan pelbagai serangan pemikiran yang berlaku secara agresif dan berterusan menyebabkan keadaan lebih buruk.

6. Malangnya, rasa selamat dan menang (psychological safety) yang palsu selepas kemerdekaan Malaysia pada tahun 1957 menyebabkan bangsa kita alpa dan terus dibawa arus kemodenan.

7. Untuk melakukan perubahan atau transformasi mega, kita perlu mengambil pengajaran dari punca kejatuhan empayar Melaka dan kemasukan British ke Tanah Melayu iaitu kelemahan pentadbiran/rasuah, perpecahan/pergaduhan dan kemunduran ekonomi.

8. Formula kejayaan asas yang pertama ialah amanah dan kecekapan pentadbiran (qawiyul amin). Senario politik hari ini yang penuh dengan rasuah dan salah laku menunjukkan para pemimpin kita hanya mengulangi kesilapan sama yang telah menyebabkan kita dijajah sebelum ini.

9. Ramuan kedua ialah perpaduan demi memenangkan agenda negara bukan berasaskan parti/bangsa/individu pemimpin semata-mata. Perpecahan antara kaum Melayu Islam dan Tamil Islam ketika Bendahara Tun Mutahir memerintah Melaka adalah antara punca kejatuhan Melaka.

10. Hari ini keadaan sama yang berlaku dengan perpecahan teruk di kalangan ahli politik Melayu Islam menyebabkan parti yang memiliki bilangan kerusi tertinggi dalam Dewan Rakyat hari ini ialah parti DAP dengan 42 buah kerusi.

Moga Allah SWT selamatkan negara kita dan memberikan kita makna kemerdekaan sebenar apabila tunduk memerintah negara berpandukan acuan wahyu-Nya.

Ir Ts Muhammad Lukman Al Hakim
Setiausaha Agung BERJASA


Akidah dan ilmu akidah

SAAT ini umat Islam semakin tenat dalam menghadapi isu kecelaruan akidah. Tambahan lagi, para ustaz/ustazah hanya sibuk membahaskan ilmu akidah yang telah lama dibahaskan dan berulang-ulang sehingga menghilangkan maksud ilmu akidah itu sendiri untuk meningkatkan ketaqwaan kita kepada Allah dan untuk mengakui keagungan Allah sebagaimana yang dirasai oleh generasi awal umat Islam. Bersama ini, saya sertakan penulisan ringkas oleh Ustaz Fauzi Asmuni mengenai akidah dan ilmu akidah untuk kefahaman kita bersama.

Akidah dan ilmu akidah

Sejak kebelakangan ini, umat Islam semakin kerap bertelagah mengenai isu akidah sehingga mereka mensyirikkan antara satu kumpulan dengan kumpulan yang lain akibat bertentangan kefahaman tentang ilmu akidah.

Akidah ialah kepercayaan yang mendasari kehidupan manusia dan bukan sekadar satu perbincangan ilmu tentang ketuhanan, alam ghaib dan sebagainya. Perbuatan mengehadkan akidah kepada perbincangan beberapa topik ilmu ketuhanan dan sebagainya adakalanya boleh membantutkan penanaman akidah yang menjadi asas ketaqwaan seseorang muslim.

Generasi awal memegang al-Quran dan as-Sunnah, meneliti satu persatu ayat dan nas lalu meresaplah keyakinan tertentu di dalam jiwanya lalu membawa kepada satu cara fikir dan tindakan yang selari dengan keyakinannya.

Sebagai contoh, keyakinan akidah yang jelas dalam kisah Saidina Bilal yang tetap mempertahankan akidahnya dengan ucapan Kalimah ‘Ahad’ walaupun badannya dihempap dengan batu di atas padang pasir yang panas terik. Apabila dia membaca surah pertama iaitu al-Fatihah, masuk ke dalam jiwanya kebesaran Allah Tuhan sekalian alam.

Kalau alam yang luas ini pun hebat, apatah lagi Allah Tuhan sekalian alam, sudah tentu berkali-kali ganda lagi hebat. Kehebatan Allah meresap ke dalam jiwanya lalu menjadikan dia tunduk kepada Allah kerana kerana dia tahu dia amat kerdil.

Apabila membaca surah al-Baqarah, dia terjumpa pula ayat tentang kisah Yahudi. Maka, meresap ke dalam hatinya akan kemurkaan Allah kepada Yahudi, lalu dia pun membenci Yahudi dan memahami sebab Yahudi jahat sehingga ke hari ini.

Apabila dia membaca surah al-An’am pula, dia terjumpa ayat-ayat tentang makanan yang diharamkan. Oleh itu, masuk pula ke dalam jiwanya ketakutan terhadap kemurkaan Allah lalu dia meninggalkan makanan yang dilarang itu.

Begitu juga dengan semua ayat yang lain. Semua ayat memberikan keyakinan kepadanya sehingga menimbulkan kepercayaan tertentu yang kita panggil akidah. Kepercayaan yang wujud akan membentuk cara fikir dan tindakan. Dari situ lahirlah sistem hidup dan sebagainya. Proses menanamkan akidah ke dalam jiwa manusia ada dalam semua ilmu yang sekarang sudah terpecah-pecah. Ianya ada di dalam ilmu Tauhid, ilmu Fiqh, dan Tasawwuf.

Ilmu akidah yang menjadi perbalahan orang ramai sekarang pula hanyalah merupakan satu perbincangan ilmiah tentang proses penanaman akidah yang menyeluruh tadi.

Perbincangan ilmiah itu tidak menanamkan akidah secara langsung tetapi hanya menjawab beberapa persoalan bagi topik-topik tertentu.

Apabila terdapat ustaz/ustazah yang memaksa umat Islam untuk memilih sama ada berakidah dengan sifat 20 atau berakidah dengan tauhid tiga serangkai, itu ialah satu penyelewengan yang merencatkan penanaman akidah ke dalam diri umat Islam.

Sifat 20 ialah satu perbahasan akidah sahaja. Ianya timbul sesuai dengan zaman falsafah Yunan untuk menguasai pemikiran umat Islam pada zaman itu. Persoalan tentang zat Tuhan menjadi perbahasan dan orang ramai susah untuk memahami sifat Tuhan kecuali jika ianya dibentangkan dengan metodologi falsafah.

Sifat 20 yang dipelajari oleh orang ramai sekarang tidak begitu selari dengan perbincangan falsafah seperti yang dibincangkan pada zaman Asyairah/Maturidi dulu. Umat Islam sekarang hanya menyenaraikan 20 sifat tanpa perbahasan seperti tanjizi hadith, tanziji qadim dan sebagainya. Sifat 20 ini terbatas kepada persoalan apakah sifat Tuhan?

Tauhid tiga serangkai pula muncul selepas itu kerana permasalahan baru yang dibincangkan iaitu tentang hak Allah. Allah sebagai Rabb dan sebagai Ilah (Tauhid Rububiah dan Uluhiah). Allah sebagai pencipta merupakan pemilik yang hak sebagai Tuhan yang wajib disembah dan ditaati. Zaman sifat 20, manusia murtad kerana tidak mengenali sifat Tuhan.

Lalu ulama’ menerangkan sifat Tuhan sesuai dengan akal manusia pada masa itu, namun Zaman Tauhid tiga serangkai manusia murtad kerana mengiktiraf Allah sebagai pencipta tetapi tidak memberikan hak Allah sebagai Tuhan yang wajib disembah dan ditaati. Oleh sebab itu, ulama’ menerangkan Tauhid Uluhiah dan Tauhid Rububiah.

Pada masa sebelumnya, telah dibincangkan kalam Allah adakah makhluk atau sifat Allah? Hal ini disebabkan pada waktu itu manusia murtad dalam isu kalam Allah sehingga ilmu tauhid pernah dipanggil ilmu kalam.

Manusia pernah murtad kerana keliru dalam masalah takdir, adakah ianya kuasa Allah atau kuasa manusia untuk menentukan takdir. Lalu ulama’ memperincikan perbezaan antara ilmu, iradah, khalqu dan masyi’ah untuk menerangkan takdir.

Maka, muncullah pula kumpulan Jabariah dan Qadariah sebagai dua mazhab paling ekstrem dalam isu takdir. Oleh yang demikian, sifat 20, tauhid tiga serangkai, ilmu kalam dan qadariah/jabariah hanyalah perbahasan topik-topik semasa pada zaman itu tentang isu-isu akidah. Tidak perlu untuk memaksa umat Islam berakidah dengan salah satu daripada yang tersebut.

Zaman sekarang pula, isu akidah bukan lagi sifat 20 dan sebagainya tetapi isu wehdatul wujud dalam bentuk moden yang melahirkan fahaman liberal bahawa semua agama sama.

Kesimpulanya, ilmu akidah kini telah menjadi perbahasan ilmiah yang sempit sedangkan akidah itu sendiri ialah proses yang menyeluruh dan menyentuh banyak aspek ilmu.

Tuan Haji Mohd Tahir Hamdan
Ketua Perhubungan ISMA Negeri Johor


KKM hasil dokumentari usaha tangani COVID-19

KUALA LUMPUR, 9 Muharram 1442H, Jumaat – Kementerian Kesihatan menghasilkan sebuah dokumentari pendek bagi memberikan gambaran sebenar di sebalik tabir pasukan Pusat Kesiapsiagaan dan Tindakan Cepat Krisis Kebangsaan (CPRC) Perkhidmatan Hospital dan barisan hadapan negara dalam usaha memerdekakan negara daripada penularan jangkitan COVID-19, kata Ketua Pengarah Kesihatan Tan Sri Dr Noor Hisham Abdullah.

Video berdurasi 10.46 minit yang dikongsikan di Twitter rasmi Dr Noor Hisham itu memaparkan wajah-wajah wira yang bertungkus-lumus menjalankan kerja belakang tabir ketika negara berperang menentang COVID-19.

“Kita dapat kawal dengan baik iaitu kita berjaya ‘landaikan lengkungan,’ itu adalah kejayaan pertama perjuangan kita. Ia berjalan dengan lancar, Perintah Kawalan Pergerakan (PKP) berjalan dengan lancar,” katanya.

Dalam video itu, Timbalan Ketua Pengarah Kesihatan (Perubatan) merangkap Penasihat CPRC Perkhidmatan Hospital Datuk Dr Rohaizat Yon berkata pusat itu telah lama wujud tetapi tidak begitu menonjol dan disebabkan COVID-19, pusat itu mendapat peruntukan khas serta menjadi lebih canggih.

“Mereka mengatakan bahawa Ketua Pengarah Kesihatan adalah ketua atau panglima yang paling besar dan saya sebagai panglima COVID-19 dan di samping panglima, saya ada ramai pendekar, hulubalang dan laskar yang sanggup berjuang melawan virus ini.

“Mereka ini semua memainkan peranan penting melahirkan satu usaha besar, kewujudan kita lihat di sini CPRC Perkhidmatan Hospital yang lebih tersusun,” katanya.

Selain itu, Pengarah Perkembangan Perubatan Bahagian Perkembangan Perubatan (Pengurus Insiden) Datuk Dr Norhizan Ismail berkata pusat tersebut merupakan nadi dalam menjalankan setiap aktiviti menggembleng tenaga untuk data kritikal.

Di akhir video, terdapat petikan yang sering diucapkan Dr Noor Hisham dalam sidang media berhubung perkembangan terkini COVID-19 iaitu “terima kasih kepada semua rakyat atas kesabaran dan kerjasama yang diberikan kepada petugas barisan hadapan dan pihak berkuasa sepanjang tempoh sukar ini.

“Kita jaga kita, kita jaga keluarga kita, kita jaga komuniti kita, kita jaga negara kita,” katanya.

Video Bahagian 1 CPRC Perkhidmatan Hospital bersama mengatur strategi barisan hadapan tidak terhenti setakat itu sahaja dan akan bersambung dengan bahagian 2 tidak lama lagi. – Bernama


Lagi sekolah SJK kibar Jalur Gemilang terbalik

BANGI, 14 Zulhijjah 1441H, Selasa – Tular di media sosial sebuah sekolah jenis kebangsaan (SJK) menggantung bendera Jalur Gemilang secara terbalik.

Seorang netizen dikenali sebagai Ahmad Zamri Ayub yang memuat naik sekeping gambar memaparkan, bendera Malaysia digantung terbalik memohon pihak polis mengambil tindakan segera.

Akhbar berbahasa Cina, Sin Chew Daily melaporkan, kejadian tersebut berlaku di sebuah sekolah di Klang, Selangor.

“Bendera terbalik di SJKC Pui Ying, Klang. Pekerja sekolah tersalah gantung Jalur Gemilang terbalik. Pihak sekolah: Tidak menghina Jalur Gemilang,” lapor akhbar berkenaan, hari ini.

Sebelum ini, kejadian bendera Malaysia dipasang terbalik di berlaku di SJK di Kluang sebelum kedudukannya dibetulkan semula.

Ketua Polis Daerah Kluang, Asisten Komisioner Mohd Abduh Ismail berkata, pihaknya membuat siasatan sebaik sahaja dimaklumkan.

“Hasil siasatan di sekolah berkenaan, pagi tadi mendapati insiden berkenaan berikutan kerani tersilap menaikkan bendera dan ia tidak disedari.

“Namun ia sudah dibetulkan selain nasihat sudah diberikan supaya pihak sekolah lebih berhati-hati selepas ini, ” katanya kepada Harian Metro, hari ini.

Gambar kejadian itu tular sejak malam tadi dan didakwa dikesan 4.30 petang semalam oleh orang awam yang melalui di hadapan sekolah berkenaan.

Aduan dan teguran dibuat menerusi akaun Facebook sekolah terbabit, namun sehingga 9 malam tadi bendera berkenaan tidak dibetulkan.


Korban darah di Gaza kini 72 orang

GAZA, 1 Syawal 1442H, Khamis – Serangan terbaru negara pengganas Israel ke atas Gaza mengorbankan tiga lagi rakyat Palestin.

Perkara itu disahkan Kementerian Kesihatan Palestin hari ini menjadikan angka kematian akibat serangan berterusan rejim penjajah Israel terhadap Semenanjung Gaza meningkat kepada 72 orang.

Anadolu Agency melaporkan, mangsa yang terkorban termasuk 17 kanak-kanak dan enam wanita.

Dalam serangan berterusan itu juga dilaporkan seramai 338 yang lain cedera.

Ketegangan meningkat sejak mahkamah Israel minggu lalu memerintahkan pengusiran keluarga Palestin dari kejiranan Sheikh Jarrah di Baitulmaqdis Timur.

Israel menduduki Baitulmadis Timur selepas perang Arab-Israel 1967 dan menjarah seluruh bandar pada tahun 1980, dalam gerakan yang tidak pernah diakui oleh komuniti antarabangsa. – Agensi


Kemuka rayuan, penceroboh tanah Raub mahu terus raih hasil?

BANGI, 21 Jamadilawal 1442H, Selasa – Tindakan penceroboh tanah kerajaan negeri Pahang mengemukakan permohonan rayuan – selepas gagal mencabar notis pengosongan tanah di mahkamah bulan lalu – didakwa untuk memanjangkan lagi keberadaan mereka di tanah itu bagi terus meraih hasil.

Sedangkan, sebelum ini pun pihak berwajib telah memberi peluang melalui penangguhan selama empat bulan, namun ternyata masa yang diberikan masih tidak cukup buat mereka, kata Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris.

“Sudahlah diberi penangguhan yang sangat lama. Lepas itu, dituduh pula zalim dan dengan pelbagai tohmahan kepada kerajaan negeri.

“Walhal sudah menjarah hasil selama 40 tahun secara haram sebanyak 4,400 hektar,” katanya.

Sehubungan itu, beliau mengesa supaya penceroboh-penceroboh tanah di Raub dihukum mengikut Seksyen 441 Kanun Keseksaan (Pencerobohan Jenayah), Seksyen 425 Kanun Tanah Negara.

Pada masa sama, kerajaan negeri digesa menuntut segala kerugian wang rakyat – cukai – yang mencecah jutaan ringgit.

“Kita juga mahu Suruhanjaya Siasatan Diraja (RCI) ditubuhkan bagi menyiasat siri-siri pencerobohan tanah di Raub dan juga tanah kerajaan yang lain di setiap daerah dan juga seluruh negeri Pahang.

“Mereka mendakwa bahawa Pejabat Tanah Raub mengeluarkan notis merah bertarikh 21 Disember 2020 dan meminta semua penceroboh untuk meninggalkan tanah tersebut sebelum 4 Januari 2021.

“Sehingga ke tarikh masih belum ada apa-apa yang berkait dengan perkara ini diketengahkan seperti ‘himpunan protes’,” katanya.

Haji Rashidi menegaskan bahawa tidak ada ‘compromise’ dalam perkara ini, justeru penceroboh mesti keluar daripada kawasan tanah yang telah diceroboh.

“MUAFAKAT menuntut supaya para penceroboh supaya bersiap siaga mengadap tuan Hakim,” katanya.

Sebelum ini, Save Musang King Alliance (SAMKA) dalam satu kenyataan mengatakan, pihak Pejabat Tanah Raub dan PKPP tidak berhak untuk menghalang pekebun-pekebun keluar masuk bagi mengusahakan ladang mereka sebagai nafkah kehidupan.

“Memandangkan kes hak milik tanah berada di peringkat mahkamah rayuan, pihak mahkamah juga belum menentukan kelayakan pekebun mengusahakan tanah.

“Oleh demikian, pihak Pejabat Tanah Raub dan Perbadanan Kemajuan Pertanian Pahang (PKPP) tidak harus mengambil tindakan sesuka hati,” dakwanya.


Iraq rancang keluar 8 juta tong minyak sehari pada akhir 2027

BAGHDAD, 2 Muharram 1443H, Rabu – Iraq merancang untuk meningkatkan pengeluaran minyak kepada lapan juta tong sehari (BPD) pada akhir tahun 2027, kata Menteri Minyaknya, Ihsan Abdul Jabbar kepada agensi berita Iraq (INA).

Jurucakap Kementerian Minyak, Assem Jihad juga mengatakan kepada INA bahawa negara-negara pengeluar yang lain kini mempertimbangkan kembali perancangan mereka susulan cabaran yang dihadapi oleh pasaran minyak.

“Kenaikan telah dihitung sesuai dengan pemboleh ubah dan perkembangan pasaran minyak, dan adalah sukar untuk menjangkakan keadaan pasaran minyak,” kata Jihad.

Iraq adalah pengeluar minyak mentah kedua terbesar dalam Pertubuhan Negara Pengeksport Petroleum (OPEC) setelah Arab Saudi, dan memegang rizab minyak mentah kelima terbesar di dunia. – Agensi


Kalimah Allah: Gesa KDN buat rayuan segera, jangan sampai umat Islam ‘bangkit’

BANGI, 28 Rejab 1442H, Jumaat – Keputusan Mahkamah Tinggi berhubung isu penggunaan kalimah Allah dan tiga lagi perkataan lain seolah-olah memberi gambaran kedaulatan Islam sebagai agama Persekutuan boleh dicabar oleh sesiapa sahaja.

Atas dasar itu, Wanita Barisan Jemaah Islamiah Se-Malaysia (BERJASA) mendesak kerajaan khususnya Kementerian Dalam Negeri (KDN) membuat rayuan segera dan memohon agar perlaksanaan perintah itu ditangguhkan terlebih dahulu sehingga rayuan didengar dan dibicarakan.

Tindakan itu penting demi meredakan kemarahan umat dan memelihara keharmonian di kalangan rakyat.

Dalam satu kenyataan hari ini, Wanita BERJASA mengingatkan kerajaan untuk tidak menunggu sehingga kemarahan umat Islam tidak dapat dibendung lagi, barulah tergesa-gesa memfailkan rayuan berkenaan.

Meskipun menghormati keputusan para hakim dalam kes ini, Wanita BERJASA musykil dengan kecenderungan dan minat pihak berkenaan berebut kalimah yang diguna pakai dengan makna tepat oleh umat Islam selama ini.

Jelasnya, kalimah ‘Allah’ pada umat Islam membawa maksud Allah sebagai Tuhan yang Maha Esa.

Kalimah ini juga membawa pengertian Tauhid di sisi Islam sebagai satu ajaran dan agama yang tidak mensyirikkan Allah kepada dua atau tiga Tuhan yang disembah.

“Manakala kalimah ‘God’ yang hendak ditukar kepada kalimah Allah pada agama Kristian membawa maksud Tuhan itu Tiga (Trinity).

“Maka di situ terdapat potensi besar akan berlaku kekeliruan pada umat Islam, yang sebelum ini sudahpun menghadapi pelbagai percubaan dan ancaman bertali arus untuk memurtadkan umat Islam di negara kita,” katanya.

Pada masa sama, Wanita BERJASA juga mempersoalkan perkara yang akan berlaku kepada enakmen-enakmen di kebanyakan negeri yang melarang penggunaan kalimah-kalimah ini oleh penganut-penganut Kristian.

“Apakah semua enakmen ini bakal dicabar atau dimansuhkan juga?

“Wanita BERJASA bimbang terhadap gerakan dan berterusan dan terancang bagi memurtadkan umat Islam akan dan boleh berlaku dengan lebih agresif dan semakin aktif lagi selepas ini,” katanya.

Terdahulu, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Difahamkan, keputusan kes pada Rabu lalu mengambil masa selama 13 tahun dua bulan, sejak difailkan pada 2008.


Penduduk haram Israel kejam cemar air minuman penduduk Palestin

TEBING BARAT, 21 Zulhijjah 1444H, Isnin – Penduduk haram Israel bertindak kejam menyerang orang awam Palestin dan mencemarkan air minuman mereka selepas menyerbu penduduk Badwi Arab Al-Kaabneh, di sebelah barat Jericho di Tebing Barat yang diduduki.

Aktivis Palestin, Hasan Mlaihat yang mendokumentasikan pelanggaran hak asasi manusia Israel di kawasan itu mendedahkan, sekumpulan peneroka haram menyerang dua rumah, selain membiarkan lembu meragut tanaman milik Palestin sehingga menyebabkan kerosakan.

Katanya, peneroka haram Israel turut bertindak mencampakkan bahan yang tidak diketahui ke dalam tangki air penduduk sehingga mengakibatkan pencemaran.

Sementara itu di wilayah Nablus, peneroka haram Israel membakar berpuluh-puluh dunum tanah Palestin di kampung Lubban esh-Sharkiya, menurut sumber tempatan.

Ketua kampung, Yaacob Eweis berkata, peneroka Israel membakar kawasan besar tanah pertanian yang menyebabkan kerosakan kepada tanaman dan puluhan pokok zaitun.

Yaacob menggesa institusi antarabangsa dan hak asasi manusia untuk segera campur tangan bagi menghentikan serangan peneroka ke atas kampung serta tanah pertanian di wilayah berkenaan. – Agensi


Tekad, kesabaran rakyat Palestin bakal hancurkan penjajahan Israel

GAZA, 2 Rabiulakhir 1445H, Selasa – Gerakan Perjuangan Islam Palestin (Hamas) menegaskan holokus dan penjajahan Israel ke atas Gaza, Deir al-Balah, Rafah dan Khan Yunis adalah bukti kekalahan serta perbuatan jenayah rejim.

Dalam kenyataan hari ini, Hamas berkata, penjajahan itu bagaimanapun tidak akan mematahkan tekad dan perpaduan rakyat Palestin dalam menentang kezaliman Israel.

“Untuk hari kesebelas Taufan Al-Aqsa, Amerika Syarikat (AS) terus menyokong Israel meneruskan holokus dan genosid terhadap rakyat Palestin di Deir al-Balah, Rafah, Khan Yunis, dan di seluruh Semenanjung Gaza.

“Penjajahan, jenayah dan holokus yang memusnahkan umat manusia akan kekal sebagai aib di dahi penyokong negara haram Israel, negara Amerika dan sekutu negara Barat,” menurut kenyataan di laman web rasmi Hamas.

Kumpulan pejuang Palestin itu menegaskan, penjajahan rejim Israel sama sekali tidak akan mematahkan perjuangan rakyatnya membebaskan negara Palestin.

“Tindakan agresif penjajah akan hancur dengan kesabaran, kepahlawanan dan perpaduan rakyat Palestin melalui penentangan berani rakyat Palestin,” tegasnya.

Sehingga kini, 2,808 rakyat Palestin syahid dan 10,859 yang lain cedera akibat pencerobohan tanpa henti Israel ke atas Gaza.


Muhyiddin tak langgar arahan KKM: PMO

BANGI, 19 Safar 1442H, Rabu – Pejabat Perdana Menteri (PMO) hari ini menolak dakwaan Tan Sri Muhyiddin Yassin melanggar arahan Kementerian Kesihatan Malaysia (KKM) berhubung isu pemakaian gelang pengawasan.

PMO menjelaskan, berdasarkan penilaian risiko yang dibuat pegawai KKM pada 5 Oktober, Perdana Menteri dinasihatkan menjalani kuarantin kendiri dan memantau status kesihatan kendiri di rumah setiap hari selama 14 hari menggunakan ‘home assement tool’ dalam aplikasi MySejahtera.

“Sehubungan itu beliau tidak dikehendaki oleh KKM untuk memakai gelang pengawasan.

“Justeru dakwaan bahawa Perdana Menteri melanggar arahan KKM adalah tidak benar,” katanya dalam kenyataan media hari ini.

PMO memaklumkan, keputusan ujian saringan pengesanan COVID-19 yang dilakukan pada 5 Oktober ke atas Perdana Menteri telah disahkan negatif pada keesokan harinya.

Selain itu katanya, Muhyiddin juga telah melakukan tiga ujian pengesanan COVID-19 dalam tempoh tiga minggu iaitu pada 22, 26 dan 29 September dan didapati negatif.

“Perdana Menteri bagaimanapun dinasihatkan untuk segera mendapatkan rawatan di fasiliti kesihatan berhampiran sekiranya mengalami gejala semasa dalam tempoh pemantauan itu.

“Setakat ini keadaan kesihatan Perdana Menteri adalah baik.

“Walaupun begitu beliau akan terus melakukan kuarantin kendiri sehingga selesai tempoh 14 hari yang ditetapkan oleh KKM,” katanya.


Larangan eksport gandum India bertujuan sekat akses ke pasaran spekulator

NEW DELHI, 4 Zulkaedah 1443H, Sabtu – India mengenakan larangan eksport gandum bagi melindungi pasaran domestik dan mengurangkan akses bekalan kepada spekulator, kata Menteri Hal Ehwal Luar India Subrahmanyam Jaishankar.

“Apa yang kami lihat adalah pembeli berpendapatan rendah semakin ditekan, pengeluaran gandum semakin berkembang, tetapi telah dihalang daripada diperdagangkan, dengan itu komoditi kami telah digunakan untuk spekulasi.

“Kami terpaksa melakukan sesuatu untuk menghentikan perkara itu, kerana ia turut memberi kesan kepada kami – harga semakin meningkat.

Kami tidak akan memberi spekulator akses terbuka ke pasaran India , supaya pelanggan India dan LDC (negara kurang membangun) di dunia mendapat kebaikan daripadanya,” kata Jaishanka ketika Forum Globsec 2022 Bratislava pada Jumaat.

Pada tahun lepas, India telah mengeksport kira-kira 7 juta tan gandum, manakala lazimnya, negara itu hanya mengeksport kira-kira 2-3 juta tan.

Jaishanka berkata India berhasrat mahu memberi tumpuan kepada pembeli tradisionalnya, seperti Bangladesh, Sri Lanka, Nepal, Yaman dan Sudan, lapor Sputnik.

“Tahun ini, sebelum gelombang haba yang dahsyat melanda India, jangkaan kami akan melakukan eksport yang tinggi… Tetapi akhirnya gandum kami musnah. Sebahagian besar daripada spekulasi dilakukan oleh pedagang antarabangsa,” kata Jaishanka.

“Apa yang kita lihat berlaku terhadap vaksin, kita tidak mahu melihat ia berlaku terhadap gandum, iaitu hanya orang kaya mendapat vaksin dan orang miskin hanya mampu bergantung nasib dan Tuhan”.

Pada 14 Mei, India mengenakan sekatan eksport gandum susulan kenaikan harga gandum global, yang berpotensi menjejaskan keselamatan makanan di dalam negara dan di rantau ini.

Akibat keputusan itu, harga gandum di Eropah melonjak kepada US$455 satu tan.

Pada akhir bulan lalu, Menteri Perdagangan dan Industri India Piyush Goyal berkata India akan membenarkan eksport gandum ke negara-negara yang mesra dengannya dan kepada mereka yang memerlukan, tetapi tidak akan menarik balik larangan untuk pembekal swasta.

Banyak negara pengimport gandum, termasuk negara anggota G7, meminta India mempertimbangkan semula keputusannya untuk menghentikan eksport gandum berikutan sekatan Barat ke atas satu daripada pembekal makanan terbesar, Rusia, dan gangguan eksport bijirin dari Ukraine. – Bernama


Peristiwa Crimea iktibar buat Sabah

BANGI, 6 Safar 1442H, Khamis – Peristiwa pengilhakan wilayah Crimea di Ukraine oleh Russia melalui kuasa ketenteraan dan politik demografi pada 2014 seharusnya menjadi iktibar buat Malaysia dalam memelihara negeri Sabah.

Penyelidik PhD di Faculty of Governance and Global Affairs, Leiden University, Belanda, Abdul Muein Abadi berkata, politik Ukraine pada 2013 telah berpecah-belah apabila timbulnya pertembungan antara pihak pro-Rusia dengan pro-Pertubuhan Perjanjian Atlantik Utara (NATO) dan Kesatuan Eropah (EU).

Susulan daripada itu, Russia secara rahsia mengerahkan angkatan tentera dengan jumlah besar serta dalam tempoh cepat telah menawan Crimea pada tahun 2014, yang sebelum itu diserahkan oleh Kesatuan Soviet kepada Ukraine.

“Langkah Rusia itu ibarat blitzkrieg hinggakan Ukraine yang berpecah-belah akibat politik itu hanya mampu melihat pengilhakan Russia,” katanya menulis di Sinar Harian, hari ini.

Dalam konteks Sabah hari ini, Abdul Muein berkata, ahli politik di negara ini tidak seharusnya alpa mengenai kepentingan mempertahankan kedaulatan.

Beliau berkata, pada 27 Julai lalu, Setiausaha Hal Ehwal Luar Filipina, Teodoro Locsin Jr secara terbuka mendakwa bahawa Sabah bukan lagi milik Malaysia.

Dakwaan itu sekali gus mengulangi kontroversi tuntutan Filipina ke atas Sabah seperti yang didakwa oleh Presiden Filipina, Rodrigo Duterte pada tahun 2016.

Bagaimanapun, katanya, perkara yang perlu diberi perhatian serius adalah kenyataan Setiausaha Agung Kesultanan Sulu, Abraham Idjirani baru-baru ini, bahawa pihaknya sedang berusaha menuntut perkara sama ke atas Sabah, dengan sekurang-kurangnya 200 orang penceroboh Sulu yang terbabit menyerang Lahad Datu pada 2013 telah kembali.

“Mereka turut dilaporkan sedang dalam proses menggerakkan sokongan seramai sejuta warga Sulu di Sabah,” dakwanya.

Sebelum ini, Pesuruhjaya Polis Sabah Datuk Hazani Ghazali berkata, polis mendapat maklumat mengenai kemasukan besar-besaran rakyat dari negara jiran untuk membuat kekacauan pada hari pengundian Pilihan Raya Negeri (PRN) Sabah, 26 September ini.

Mengulas mengenai perkara itu, Abdul Muein berkata, rakyat wajib meletakkan kepentingan strategik negara mengatasi kepentingan kempen politik kepartian.

Beliau turut mengingatkan bahawa pengganas Sulu yang menceroboh Sabah pada 2013 telah berpecah dengan kerajaan Filipina.

“Sebaliknya, dalam kalangan kita pula sudah ada yang memilih untuk berpecah-belah merendahkan pengorbanan dan kepentingan pasukan keselamatan demi kepentingan politik kepartian yang sempit.

“Peristiwa pengilhakan Crimea oleh Russia perlu dijadikan iktibar. Jasa pasukan keselamatan kita jangan diremehkan dalam mempertahankan kedaulatan Sabah,” katanya.


Kerajaan belanjakan RM42 bilion untuk subsidi bahan api tahun lepas

KUALA LUMPUR, 8 Ramadan 1444H, Khamis – Sebanyak RM42 bilion dibelanjakan untuk subsidi bahan api tahun lepas, kata Timbalan Menteri Kewangan, Datuk Seri Ahmad Maslan.

Beliau berkata, jumlah ini adalah daripada peruntukan tambahan RM52.77 bilion untuk perkhidmatan am perbendaharaan.

“Saya akui ini adalah kali pertama dalam sejarah jumlah yang begitu besar dilihat di bawah bil bekalan tambahan.

“Ini berikutan masalah yang dihadapi berkaitan subsidi,” katanya ketika menggulung jawapan menteri mengenai Rang Undang-undang Perbekalan Tambahan 2023 di Dewan Rakyat pada Khamis (30 Mac).

Beliau ditanya oleh Sim Tze Tzin (PH-Bayan Baru) mengapa tambahan RM60.17 bilion telah diminta oleh kerajaan untuk perbelanjaan tahun lepas, khususnya RM52.77 bilion oleh perbendaharaan.

“Bajet 2022 pada awalnya diramalkan berdasarkan harga minyak mentah pada USD60 (RM265) setong.

“Tetapi menjelang akhir tahun, harga minyak mentah melonjak sehingga USD110 (RM486) setong.

“Sebab itu peruntukan tambahan itu diperlukan untuk subsidi bahan api,” katanya.

Daripada peruntukan tambahan RM42 bilion untuk subsidi bahan api, beliau berkata, RM20.4 bilion adalah untuk diesel.

“Sebab itu kita pada masa ini melihat diesel sebagai subsidi bersasar.

“Bagaimanapun, kerajaan memberi jaminan bahawa pengusaha bas sekolah tidak akan terjejas di bawah subsidi yang disasarkan,” katanya.

Beliau berkata, program perisian blockchain untuk melaksanakan subsidi diesel disasarkan akan siap antara Julai dan September tahun ini.

Beliau juga berkata, peruntukan tambahan itu juga digunakan untuk subsidi bil elektrik (RM5bilion), subsidi telur ayam dan ayam (RM1.8bilion) dan bayaran khas Hari Raya untuk penjawat awam (RM1bilion) dan RM1.2bilion untuk doktor kontrak antara lain.


Jangan banding kehidupan diri dengan orang lain!

ALLAH SWT menciptakan setiap manusia berbeza, dengan kelebihan dan kelemahan yang tersendiri

Apabila kita berkahwin, suami atau isteri kita juga unik dengan kelebihan dan kelemahan yang tersendiri. Gabungan dua jiwa ini membentuk keunikan yang tersendiri menjadikan keluarga yang dibina berbeza dengan keluarga lain (walaupun dengan karakter peribadi yang lebih kurang sama)

Setelah dikurniakan anak-anak, setiap anak-anak juga berbeza dengan anak-anak orang lain dari segi rupa paras, kesihatan, kepandaian, kemahiran dan banyak lagi. Ini ditambah pula dengan ikatan dan keserasian antara ibu bapa dan sesama anak-anak yang juga bersifat tersendiri

Itu belum lagi dikira faktor keluarga besar, pembantu rumah, pendidikan, status dalam masyarakat, kerjaya, perniagaan, ekonomi keluarga, aktiviti kemasyarakatan dan lain-lain

Kesemua faktor ini menjadikan perbezaan diri dan keluarga kita dengan orang lain amat ketara. Membandingkan kehidupan kita dengan orang lain adalah satu tindakan tidak adil yang akhirnya akan menyebabkan tekanan dan memakan diri sendiri

Lebih parah, jika kita mengajarkan dan mengindoktrinasikan budaya membanding ini kepada anak-anak dengan kata-kata seperti,”Tengok anak Pak Cu tu, pandai masak dan sedap pulak tu. Bukan macam Kak Long!” atau “Kawan abang tu boleh dapat hadiah masa graduation, kenapa abang tak boleh?”

Walaupun dengan niat untuk menggalakkan dan memberikan motivasi, teknik membandingkan diri atau anak-anak kita dengan orang lain bukanlah cara yang terbaik

Cuba bayangkan jika perkara ini telah terbudaya, anak-anak kita pula yang akan membandingkan ibu bapa mereka dengan ibu bapa lain yang dilihat di dunia luar sana!

Suami juga akan mula membandingkan isteri mereka.

Perkara yang sama dilakukan oleh si isteri.

Budaya toksik ini akhirnya akan menghakis rasa syukur, membina rasa sentiasa tidak cukup dan menyebabkan tawarnya kasih sayang di antara ahli keluarga kita sendiri

Fikir-fikirkan………..

Ir. Ts. Lukman Al Hakim
Ahli Jawatankuasa Pusat Ikatan Muslimin Malaysia (ISMA)


RoS luluskan pendaftaran Gabungan Rakyat Sabah

KOTA KINABALU, 10 Syaaban 1443H, Ahad – Jabatan Pendaftaran Pertubuhan (RoS) telah meluluskan pendaftaran Gabungan Rakyat Sabah (GRS) sebagai badan gabungan parti politik rasmi di negeri itu, kata Pengerusi GRS Datuk Hajiji Noor.

Ketua Menteri Sabah itu berkata GRS memperoleh sijil kelulusan pendaftarannya itu daripada RoS pada Jumaat lepas (11 Mac) selepas menghantar permohonan beberapa minggu lalu dan kelulusan itu memenuhi permintaan semua pihak yang mahu gabungan itu didaftarkan secara sah.

“Ini adalah perkembangan amat bersejarah, satu jajaran politik baharu di Sabah dan kami harap dengan pendaftaran ini kami akan menyatupadukan lagi parti-parti yang ada di Sabah.

“Selepas pendaftaran GRS disahkan, gabungan parti ini akan digunakan untuk membangunkan negeri Sabah. Ini merupakan langkah yang sesuai dan terbaik dalam keadaan politik Sabah yang wujud pada hari ini,” katanya kepada pemberita di sini hari ini.

Terdahulu beliau hadir pada majlis pelancaran Parti Kesejahteraan Demokratik Masyarakat (KDM) di Pusat Konvensyen Sabah di sini yang turut dihadiri Presiden Parti KDM Datuk Peter Anthony.

Mengulas pelancaran KDM itu, Hajiji berkata GRS mengalu-alukan minat dan hasrat KDM untuk bersama-sama dengan GRS.

Sementara itu, Peter berkata pihaknya bersedia menerima apa juga pandangan serta teguran mengenai hasrat parti itu menyertai GRS dan menyerahkan sepenuhnya kepada gabungan itu untuk mempertimbangkan penyertaan tersebut.

“Kami telah menyerahkan surat permohonan untuk memasuki (GRS) kepada Ketua Menteri Datuk Hajiji Noor selaku Pengerusi GRS,” katanya sambil menyatakan bahawa sudah sampai masanya gencatan politik dilaksana di Sabah demi membangunkan negeri itu. – Bernama


Filem LGBT: YADIM buat aduan kepada SKMM

BANGI, 8 Jamadilawal 1443H, Isnin – Yayasan Dakwah Islamiah Malaysia (YADIM) hari ini tampil membuat aduan kepada Suruhanjaya Komunikasi dan Multimedia (SKMM) berhubung sebuah filem berunsur lesbian, gay, biseksual dan transgender (LGBT) yang dipercayai bakal ditayangkan untuk tontonan umum.

YADIM berkata, aduan itu dibuat susulan klip filem tempatan berjudul ‘Stay Away From Me’ yang menampilkan beberapa pelakon lelaki muda tular dalam media sosial baru-baru ini, dipercayai untuk menarik minat ramai.

Aduan itu telah disampaikan oleh pegawai YADIM kepada Unit Aduan Pengguna SKMM.

“Selain itu, YADIM turut mengenal pasti aplikasi yang mempunyai unsur yang sama iaitu Blued:Gay Live Chat dan Dating dalam senarai App Store/Google Play Store,” katanya dalam kenyataan, hari ini.

Kenyataan itu mendapat perhatian dan perkongsian Menteri di Jabatan Perdana Menteri (Hal Ehwal Agama), Senator Idris Ahmad yang mengucapkan tahniah kepada YADIM di atas tindakan berkenaan.

“Syabas diucapkan kepada YADIM yang cakna terhadap penerbitan filem berunsurkan LGBT yang akan ditayangkan.

“Terima kasih atas aduan yang dibuat kepada Suruhanjaya Komunikasi dan Multimedia. Diseru agar masyarakat kita menentang sekeras-kerasnya normalisasi perbuatan songsang dalam negara ini,” katanya.

Sebelum ini, Yang Dipertua YADIM, Nasrudin Hassan berkata, pihaknya akan membuat laporan kepada SKMM mengenai sebuah siri filem dalam bentuk kandungan digital yang dikatakan berunsur LGBT.

Beliau turut menggesa SKMM untuk memantau serta mengambil tindakan terhadap sebarang kandungan digital atau cetak yang berunsurkan budaya songsang itu.


Omicron: Majikan wajar benar BDR walau keperluan tak mendesak

BANGI 6 Rejab 1443H, Selasa – Majikan wajar memberikan kebebasan untuk membenarkan pekerja kembali bekerja dari rumah (BDR), susulan lonjakan kes akibat varian Omicron.

Pemangku Presiden Kongres Kesatuan Sekerja Malaysia (MTUC), Mohd Effendy Abdul Ghani berkata, dalam keadaan penularan ketika ini, keperluan BDR masih tidak mendesak namun majikan perlu bersedia.

Katanya, dengan prosedur operasi standard (SOP) yang ketat pasti boleh mengawal penularan wabak, selain memastikan persekitaran tempat kerja yang selamat.

“Keadaan penularan ketika ini masih terkawal dan keperluan BDR masih boleh dijadikan pilihan majikan.

“Apa yang penting, semua pihak perlu memastikan pematuhan SOP dipatuhi supaya tiada penularan berlaku dalam kalangan pekerja,” katanya seperti dipetik Berita Harian, hari ini.

Bagaimanapun, beliau berkata, ada sesetengah majikan yang tidak boleh mengimplimentasikan cadangan itu, khususnya membabitkan operasi.

“MTUC berpendapat, BDR boleh memberi kesan kepada syarikat yang memfokuskan perkhidmatan dan operasi.

“Namun, majikan juga boleh membuat pembahagian tugasan jika keadaan memerlukan,” katanya.

Sebelum ini, Kementerian Kesihatan (KKM) menggalakkan majikan di negara ini untuk meneruskan dasar BDR bagi memastikan persekitaran tempat kerja yang selamat untuk pekerja.

Menteri Kesihatan, Khairy Jamaluddin berkata, pihaknya juga menggalakkan sistem penggiliran kehadiran ke pejabat ketika kes COVID-19 semakin meningkat berikutan jangkitan varian Omicron.

Kes baharu COVID-19 direkodkan melebihi paras 10,000 untuk tiga hari berturut-turut apabila 13,944 kes dilaporkan setakat 12 tengah hari ini berbanding 11,034 kes, semalam.


Fahaman liberal: Tak adil tuduh majlis agama Islam ‘peluk tubuh’

BANGI, 20 Muharram 1442H, Selasa – Tidak adil untuk mengatakan majlis agama Islam negeri ‘berpeluk tubuh’, sedangkan pelbagai aktiviti dilaksana meskipun dengan peruntukan terhad.

Demikian tegas Setiausaha Agong Pertubuhan Muafakat Sejahtera Masyarakat Malaysia (MUAFAKAT), Mahmud Hishamuddin sebagai menepis dakwaan laporan sebuah akhbar berbahasa Melayu yang mendakwa, institusi agama dan Suruhanjaya Komunikasi dan Multimedia tidak bertindak dalam mengekang penularan fahaman liberal yang bercanggah dengan agama Islam.

Akhbar berkenaan turut mengkategorikan Lembah Klang pada kedudukan antara yang paling aktif dengan kegiatan ajaran sesat termasuk fahaman liberalisme.

Mahmud berkata, ‘sumber’ akhbar harus faham kawasan Lembah Klang adalah lokasi paling strategik bagi ajaran sesat menapak dan menyebarkan ideologi mereka dengan logistik serta kemudahan sekeliling yang jauh lebih baik daripada negeri-negeri lain.

“Dengan segala ibu pejabat dan segala markas berkumpul di Selangor maka negeri ini menjadi pilihan terbaik.

“Bukan kerana berpeluk tubuh tetapi kerana bilangan yang sedikit perlu memantau jumlah yang terlalu ramai dan bertebaran di segenap ceruk dalam negeri!,” tegasnya dalam satu kenyataan.

Dalam pada itu, Mahmud percaya, kemungkinan sumber berkenaan tidak terlibat secara langsung dalam program-program yang dijalankan oleh majlis agama Islam terutamanya oleh Majlis Agama Islam Selangor (MAIS) dan Majlis Agama Islam Wilayah Persekutuan (MAIWP) dalam menangani pelbagai fahaman sesat khususnya di Lembah Klang.

“Terdapat beberapa pertubuhan Islam bukan kerajaan terlibat sama dalam membantu MAIS dan MAIWP baik daripada segi pencerahan dan pemantauan dengan memberi laporan serta maklumat dari semasa ke semasa jika ada individu atau kumpulan tertentu yang mencurigakan.

“… yang didapati menjalankan aktiviti pelik seperti memberi ceramah dan syarahan yang bertentangan dengan naratif akidah Ahlu al-Sunnah wal-Jamaah yang dianggap bercanggah dengan fatwa rasmi negeri, peruntukan enakmen pentadbiran agama Islam negeri Selangor dan Wilayah Persekutuan termasuk Perlembagaan Persekutuan,” katanya.

Sehubungan itu, MUAFAKAT mengesyorkan ‘sumber’ dijemput turut serta bersama MAIS dan PIBK untuk mendapatkan gambaran apa sebenarnya yang berlaku.

“… dan turut bersama-sama menggalas tanggungjawab menangani fahaman liberalisme yang sesat dan menyeleweng ini daripada sudut penyebaran fahaman Islam yang tulen lagi benar,” katanya.


Akta Dana Politik: Anwar gagal tunai janji, desak beri tekanan pada kerajaan

BANGI, 17 Zulkaedah 1444H, Selasa – Ahli Parlimen Tasek Gelugor, Datuk Wan Saiful Wan Jan mendakwa Perdana Menteri, Datuk Seri Anwar Ibrahim masih gagal menunaikan janji mengenai Akta Pendanaan Politik.

Dakwanya, jawapan kerajaan Pakatan Harapan (PH)-UMNO mengenai perkara itu menunjukkan alasan birokrasi dipergunakan semata-mata bagi melewatkan akta tersebut dibawa ke Parlimen.

“Saya mencadangkan supaya peruntukan Ahli Parlimen dimasukkan dalam Akta Pendanaan Politik supaya tidak berlaku lagi situasi kerajaan menafikan hak rakyat mendapat bantuan seperti yang dilakukan oleh Kerajaan PH-UMNO hari ini.

“Tetapi Perdana Menteri lari dari menjawab dan langsung tidak menyentuh soalan saya,” katanya dalam satu kenyataan, hari ini.

Menurutnya lagi, akta itu adalah rang undang-undang (RUU) yang paling mudah untuk di bawa ke Dewan Rakyat kerana draf dan kajian mengenainya telah sedia ada serta dijalankan.

Bahkan kerajaan hanya perlu tambah satu klausa mengenai peruntukan tetap Parlimen sahaja.

“Kerajaan mengatakan perlu masa untuk libat urus dengan semua parti kerana kini kita ada gabungan baru.

“Tetapi parti-parti yang membentuk gabungan baru adalah parti lama dan libat urus telahpun dijalankan dengan semua parti.

“Kenapa pula pembentukan gabungan baru oleh parti-parti lama dijadikan ‘excuse’ untuk melewatkan akta ini diperkenalkan? Libat urus dah pun dijalankan,” katanya.

Justeru, Wan Saiful beharap aktivis-aktivis masyarakat sivil yang sekian lama memperjuangkan regulasi pendanaan politik sedar bahawa Anwar Ibrahim sudah ‘terlupa’ agenda reformasi beliau.

“DNA reformasi tiada dalam kerajaan ini. saya minta semua pihak, terutama NGO-NGO yang sekian lama memperjuangkan akta ini, agar memberi tekanan lebih kuat kepada kerajaan agar matlamat murni kita tercapai.

“Tanpa tekanan berterusan, Anwar akan terus terlupa janji-janjinya,” katanya.

Terdahulu, Menteri di Jabatan Perdana Menteri, Datuk Seri Azalina Othman Said berkata, Akta Pendanaan Politik sepatutnya dibentang bersama Akta Lompat Parti sebelum Pilihan Raya Umum Ke-15 (PRU15) lalu supaya ia dapat dilaksanakan secara bersama.

Namun katanya, perkara itu tidak dibuat kerana kebanyakan parti merasakan akta berkaitan lompat parti, perlu diutamakan terlebih dahulu atas kesedaran tidak mahu ahli Parlimen bertukar parti selepas pilihan raya.


Cadangan perjanjian baharu ganti MA63 tumpuan Dewan Rakyat hari ini

KUALA LUMPUR, 26 Zulhijjah 1443H, Selasa – Perihal berhubung cadangan beberapa ahli politik untuk mewujudkan perjanjian baharu bagi menggantikan Perjanjian Malaysia 1963 (MA63) bakal menjadi tumpuan persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan mengenai perkara itu akan diajukan Datuk Mohd Azis Jamman (Warisan-Sepanggar) pada sesi Waktu Pertanyaan Menteri, selain implikasi kepada Wilayah Sabah dan Sarawak sekiranya MA63 dibatal dan digantikan dengan perjanjian baharu.

Turut tersenarai, soalan Datuk Seri Abdul Azeez Abdul Rahim (BN-Baling) yang meminta Menteri Tenaga dan Sumber Asli menyatakan kaedah penyelesaian bagi memastikan keselamatan rakyat dijamin khususnya penduduk di sekitar Gunung Inas Baling di Kedah berikutan insiden kepala air yang berlaku baru-baru ini.

Pada sesi soal jawab pula, Datuk Mohd Nizar Zakaria (BN-Parit) akan mengajukan soalan kepada Menteri Pelancongan, Seni dan Budaya mengenai tindakan kerajaan terhadap pihak yang menawarkan perkhidmatan badal haji pada harga tidak munasabah dengan kebanyakannya bermotifkan penipuan serta usaha memastikan perkara itu dibanteras secara menyeluruh.

Selain itu, Tengku Zulpuri Raja Puji (PH-Raub) mahu Menteri Kewangan menyatakan langkah berkesan menangani kemerosotan ekonomi negara, kejatuhan nilai ringgit serta kenaikan kos kehidupan yang semakin ketara.

Dewan Rakyat juga bakal tertumpu kepada pembentangan Rang Undang-Undang Tabung Angkatan Tentera (Pindaan) 2022 bacaan kali pertama.

Selain itu, sesi perbahasan melibatkan pembentangan Rang Undang-Undang Suruhanjaya Bebas Tatakelakuan Polis 2020 bagi bacaan kali kedua.

Persidangan Dewan Rakyat kali ini berlangsung selama 12 hari hingga 4 Ogos.-  Bernama


Letupan besar musnahkan depot simpanan senjata tentera di Jordan

AMMAN, 23 Muharram 1442H, Jumaat – Satu siri letupan besar menggegarkan bandar Zarqa, Jordan awal hari ini, yang disyaki berpunca daripada litar pintas berhampiran depot simpanan senjata tentera, lapor Reuters.

Menurut komando tentera, tiada laporan segera mengenai korban akibat insiden yang berlaku di bandar kedua terbesar Jordan itu setakat ini.

Difahamkan kebakaran itu dapat dilihat di ibu negara, Amman – 35 kilometer dari lokasi kejadian.

“Kami berasa seperti gempa bumi melanda. Tingkap bergegar dan kaca pecah. Anak-anak mula menangis,” kata seorang penduduk di Zarqa.

Pasukan keselamatan menutup sementara Zarqa – bandar industri yang mempunyai 1.5 juta penduduk – dan menghalang laluan keluar, masuk bandar.

Lokasi di mana letupan berlaku menempatkan beberapa pangkalan tentera termasuk lapangan terbang yang dibina pada tahun 2018.

Jordan menjadikan lokasi itu sebagai pusat logistik dan hub pembekal untuk Amerika Syarikat (AS), termasuk untuk pasukan tentera AS di Tanf, tenggara Syria.

“Siasatan awal mendapati letupan itu disebabkan oleh litar elektrik di depot peluru tentera yang berada di kawasan terpencil dan tidak berpenduduk, di bawah pengawasan kamera,” kata jurucakap kerajaan, Amjad Adailah.

Adailah berkata, mortar yang disimpan di depot itu sudah lama dan tidak dapat digunakan, namun sumber mendakwa sebahagian senjata yang disimpan di lokasi itu ada peluru berpandu anti-pesawat.

Komando tentera enggan mengulas mengenai punca letupan, dan mendakwa insiden masih dalam siasatan.-  Agensi


COVID-19: 41 kluster masih aktif, dua diisytihar tamat di Sabah

KOTA KINABALU, 18 Rejab 1443H, Ahad – Sebanyak 41 kluster COVID-19 di Sabah masih aktif, manakala dua lagi diisytiharkan tamat pada hari ini, kata Menteri Kerajaan Tempatan dan Perumahan negeri, Datuk Masidi Manjun.

Beliau berkata, dua kluster yang diisytiharkan tamat itu ialah Kluster Kayul di Kuala Penyu membabitkan penularan jangkitan dalam komuniti, dan Kluster Pandan-Pandan di Putatan yang merupakan kluster institusi pendidikan.

Masidi, yang juga jurucakap COVID-19 negeri berkata, terdapat satu lagi kluster baharu membabitkan penularan jangkitan dalam institusi pendidikan dilaporkan hari ini, dengan kes indeks seorang pelajar asrama lelaki Sekolah Menengah Kebangsaan (SMK) Beluran.

“Kluster Jalan Beluran Lama ini tercetus apabila kes indeks berusia 18 tahun dikesan positif, selepas menjalani saringan bergejala pada 17 Februari lepas.

“Saringan terhadap kontak rapat mendapati pertambahan sebanyak 34 kes, menjadikan jumlah kumulatif bagi kluster ini ialah 35 kes setakat hari ini. Semua kes telah diasingkan dan diberikan rawatan lanjut, manakala kontak rapat tidak bergejala juga diberikan perintah kuarantin,” katanya dalam kenyataan, malam ini.

Secara keseluruhan, Masidi berkata Sabah merekodkan sebanyak 5,007 kes baharu hari ini, menjadikan jumlah kumulatif 308,476 kes dengan empat kes kematian dilaporkan iaitu masing-masing satu kes di Ranau, Lahad Datu, Keningau dan Beaufort.

Beliau berkata, 3,161 kes atau 63.13 peratus daripada kes baharu itu adalah disebabkan jangkitan sporadik dan peratusan tinggi tersebut menunjukkan jumlah kes harian di negeri itu dijangka kekal tinggi dalam masa terdekat.

Dalam pada itu, Masidi berkata, 4,107 pesakit COVID-19 di Sabah sembuh dan dibenarkan keluar hospital, manakala 2,919 pesakit lagi masih menerima rawatan. – Bernama


SOP solat jemaah ambil kira pandangan semua pihak

KOTA BHARU, 2 Rejab 1442H, Ahad – Pelaksanaan prosedur operasi standard (SOP) berhubung penjarakan fizikal satu meter dalam solat berjemaah di masjid, bukan sahaja ditetapkan selepas mengambil kira pandangan semua pihak, malah ia juga diamalkan di seluruh dunia.

Justeru, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, apabila kerajaan sudah membuat satu keputusan maka rakyat sewajarnya mematuhi serta mengikut pelaksanaan tersebut.

“Apa pun perbahasan yang dibuat, apa pun tajuknya dan pendirian panelnya, tetapi dalam konteks negara yang perlu kita patuhi ialah ketaatan kepada kepimpinan. Ulul amri ini sudah pun buat keputusan (berkaitan SOP) dan bukan sahaja di Malaysia bahkan di seluruh dunia.

“Jika semua orang nak pakai banyak pandangan, akan ada banyak corak dan cara solat jemaah di masjid seperti ada yang dekat, yang jauh dan lebih jauh. Jadi kerajaan buat keputusan dengan mengambil kira pandangan semua pihak.

“Termasuk kepakaran dalam bidang perubatan, dalam soal kehidupan sosial masyarakat, jadi sudah diadunkan sehingga keluar satu SOP yang memerlukan kita ikut dan patuh,” katanya ketika ditemui pemberita di Kompleks Purnama di Pengkalan Chepa dekat sini, hari ini.

Beliau diminta mengulas program dialog bertajuk ‘Jarak Saf dalam mendepani COVID-19: Tuntutan Agama atau Pemahaman Songsang’, yang menampilkan Pensyarah Kanan Universiti Pendidikan Sultan Idris (UPSI) Dr Rozaimi Ramli dan pendakwah bebas Mohib Khouli Nazem.

Dialog pada Jumaat lalu itu antaranya membincangkan isu berkaitan keperluan menjarakkan saf solat jemaah, ketika negara masih berdepan pandemik COVID-19.

Ahmad Marzuk berkata, dialog yang dianjurkan itu sangat perlu bagi mencerakinkan lagi ilmu berkaitan dengan isu-isu agama, namun dialog tersebut lebih membabitkan perbezaan pandangan dalam sudut keharusan serta kewajaran menjarakkan saf dalam solat.

“Itu dibolehkan, sesiapa pun nak buat perbahasan secara ilmiah, beradab dalam suasana terkawal. Cuma pesan saya kepada netizen, ikutlah adab seperti mana pembahas-pembahas berkenaan,” tambahnya. – Bernama


Tahanan Palestin rancang mogok lapar bantah sekatan melampau

RAMALLAH, 18 Safar 1445H, Isnin – Tahanan Palestin di penjara negara haram Israel merancang untuk melancarkan mogok lapar pada 14 September ini sebagai membantah tindakan sekatan rejim Zionis terhadap mereka.

Justeru, Persatuan Tahanan Palestin mendesak pihak berkuasa penjara Israel membatalkan semua sekatan melampau yang disifatkan sebagai tidak adil.

“Tahanan mahu semua sekatan yang dikenakan terhadap mereka ditarik balik,” kata badan pertubuhan bukan kerajaan (NGO) tersebut.

Jumaat lalu, Menteri Keselamatan, Itamar Ben-Gvir yang dipetik akhbar Yedioth Ahronorat berkata akan mengurangkan sesi lawatan tahanan Palestin dari Tebing Barat kepada dua bulan sekali.

Situasi tersebut memberi kesan kepada 1,600 tahanan Palestin.

Sehingga ini, kira-kira 5,100 rakyat Palestin ditahan di penjara-penjara di negara haram – termasuk 32 wanita, 165 kanak-kanak selain lebih 1,200 tahanan pentadbiran menurut data rasmi yang dikeluarkan. – Agensi


Tak perlu tunduk desakan iktiraf sijil UEC, wujudkan sekolah satu aliran

BANGI, 2 Jamadilawal 1444H, Ahad – Kerajaan Perpaduan yang dibentuk hari ini tidak sewajarnya tunduk dengan memberikan autonomi untuk mengiktiraf Sijil Peperiksaan Bersepadu (UEC) yang berpandukan pendidikan Taiwan.

Ketua Pergerakan Wira Putra Malaysia, Nasrul Ali Hassan Abdul Latif berkata, permintaan pertubuhan pendidikan Cina perlu ditentang berikutan tidak selari dengan status quo sistem pendidikan negara.

Bahkan, ia melanggar aspek piawaian sukatan mata pelajaran dan bahasa yang sangat jelas.

“Baru empat hari Datuk Seri Anwar Ibrahim mengangkat sumpah sebagai Perdana Menteri, pertubuhan Dong Zong sudah tunjuk belang.

“Mereka menuntut pengiktirafan UEC dan peruntukan kekal bagi aliran berkenaan,” katanya dalam kenyataan, hari ini.

Semalam, Dong Zong menggesa kerajaan baharu mengiktiraf sijil UEC dan menginstitusikan peruntukan Sekolah Menengah Persendirian Cina secepat mungkin.

Atas dasar itu, Wira Putra menggesa Menteri Pendidikan yang bakal dilantik tidak perlu memberi keutamaan kepada tuntutan itu sebaliknya meneruskan dasar kementerian sedia ada.

Nasrul Ali menambah, menteri tersebut perlu menjadikan semua sekolah jenis kebangsaan yang diletakkan di bawah sistem pendidikan kebangsaan untuk dijadikan sekolah perpaduan atau satu aliran.

“Perpaduan yang cuba diperkenalkan sepatutnya bukan semata-mata di Parlimen, tetapi diterjemah kepada semua peringkat bagi menjamin keharmonian dan perlu bermula di sekolah.

“Perpaduan dan kesatuan yang dipupuk dari sekolah satu aliran mampu memberi impak positif dalam membentuk generasi yang sayangkan tanah air serta saling hormat menghormati sesama etnik,” tegas beliau.

Menurut Nasrul Ali Hasan, sekiranya Sekolah Menengah Persendirian Cina tidak diletakkan di bawah sistem pendidikan kebangsaan dan dikategorikan sebagai pendidikan swasta, pengiktirafan dan sebarang dana kerajaan tidak wajar diberikan kepada sekolah vernakular tersebut.

Sebaliknya, beliau menegaskan, pemerkasaan Sijil Pelajaran Malaysia (SPM) di bawah Dasar Pendidikan Kebangsaan perlu diutamakan dan pengiktirafanbSijil UEC yang akan merenggangkan semangat perpaduan dan keharmonian kaum di negara ini perlu ditolak.


57 negara kesan varian Omicron

GENEVA, 3 Jamadilawal 1443H, Rabu – Varian Omicron dilaporkan dikesan di 57 negara, dengan kes COVID-19 meningkat di selatan Afrika termasuk Zimbabwe, kata Pertubuhan Kesihatan Sedunia (WHO), hari ini.

WHO dalam laporan epidemiologi mingguannya memaklumkan, bilangan pesakit yang memerlukan kemasukan ke hospital mungkin meningkat apabila ia merebak.

Katanya, lebih banyak data diperlukan untuk menilai tahap keterukan penyakit yang disebabkan oleh varian Omicron.

Data itu juga diperlukan untuk melihat sama ada mutasinya akan mengurangkan perlindungan daripada imuniti yang diperoleh daripada vaksin.

“Walaupun keterukan adalah sama atau berpotensi lebih rendah daripada varian Delta, kemasukan ke hospital dijangka meningkat jika lebih ramai orang dijangkiti.

“… dan akan terdapat selang masa antara peningkatan dalam kejadian kes dan peningkatan angka kematian,” katanya. – Agensi


The 1975: Kerajaan Madani perlu hukum penganjur

BANGI, 7 Muharam 1445H, Selasa – Kerajaan memiliki tanggungjawab penting dalam mempromosikan dan melindungi budaya serta nilai-nilai agama yang baik bagi setiap rakyat.

Naib Presiden gerakan Islam, Ikatan Muslimin Malaysia (ISMA), Mohamad Riduan Muhammad berkata, peranan ini sekiranya dijalankan dengan baik tentu dapat mengelakkan aksi-aksi biadab termasuk yang dilakukan artis berkumpulan dari United Kingdom, The 1975 di Good Vibes Festival 2023 pada Jumaat lalu daripada berlaku.

“Perbuatan band The 1975 yang terkutuk di Sepang baru-baru ini bukanlah perkara baharu. Pada tahun 2019 lagi mereka ini telah melakukannya di khalayak sambil mempertahankan ‘hak’ mereka untuk buat perkara tersebut.

“Justeru, pihak berkuasa perlu menghukum para penganjur yang menjemput artis luar negara ini, kerana bagi saya mereka sedar dan tahu perkara seperti ini akan terjadi.

“Kita dengan tegas menolak budaya konsert yang berlebihan dan segala usaha yang cuba untuk menormalisasikan budaya songsang yang semakin tersebar di kalangan anak muda,” katanya dalam satu kenyataan.

Selain itu, Mohamad Riduan berkata, masyarakat juga perlu bekerjasama untuk membentuk nilai-nilai yang baik dalam kehidupan seharian, menolak budaya hedonisme yang melampaui batas dan mencipta persekitaran yang baik bagi melahirkan generasi pemimpin yang berkualiti di masa hadapan.

“Saya menasihatkan para belia untuk lebih memilih kegiatan dan aktiviti yang positif dan mampu mengembangkan potensi dalam diri bagi kita sama-sama membina negara yang kita cintai ini ke arah yang lebih cemerlang, maju dan berdaya saing diperingkat antarabangsa.

“Kitalah harapan bagi negara ini,” katanya.

Terdahulu, vokalis The 1975, Matty Healy mengundang kecaman ramai selepas menunjukkan pelbagai aksi melampau di hadapan peminat di Good Vibes Festival 2023.

Healy didakwa memegang botol arak ketika berada atas pentas selain meludah dan melakukan aksi kurang sopan.

Vokalis itu juga membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT) sebelum bertindak mencium pemain bass The 1975, Ross McDonalds di atas pentas.

Ekoran itu, Jawatankuasa Permohonan Penggambaran Filem Asing dan Persembahan Artis Luar Negara (Jk-Puspal) menyenarai hitam kumpulan The 1975 daripada membuat sebarang persembahan di negara ini.

Pautan terdahulu;


Keluarga Adib mahu saman PDRM

KUALA LUMPUR, 25 Zulkaedah 1441H, Jumaat – Keluarga Allahyarham Muhammad Adib Mohd Kassim akan mengambil tindakan sivil untuk menuntut ganti rugi atas kegagalan dan kecuaian pihak polis sehingga menyebabkan kematian anggota bomba itu.

Bapa Allahyarham Muhammad Adib, Mohd Kassim Abdul Hamid, 64, berkata, kematian anaknya yang belum terbela menyebabkan mereka sekeluarga masih bersedih walaupun reda dengan pemergiannya itu.

“Saya kehilangan anak tetapi kematiannya masih belum terbela, jadi saya mahu menuntut ganti rugi, kami sekeluarga sungguh kecewa dan tidak berpuas hati dengan kenyataan yang dikeluarkan Ketua Polis Negara Tan Sri Abdul Hamid Bador.

“Saya berasa perkara ini pelik, bagaimana Ketua Polis Negara membuat kenyataan bercanggah sedangkan Mahkamah Koroner sudah putuskan arwah meninggal dunia akibat perbuatan jenayah,” katanya seperti dipetik media tempatan, hari ini.

Mohd Kassim yang juga pesawah berkata, keluarganya sangat berharap polis dapat mengenal pasti saksi dan menangkap pesalah yang memukul anaknya sehingga meninggal dunia.

Katanya, keputusan yang dibuat Mahkamah Koroner bukan satu perkara mudah dan ia mengambil masa lama kerana perlu memanggil saksi dan pakar tertentu.

“Kita sama-sama hormat keputusan mahkamah, tidak lagi perlu ungkit bagaimana anak saya menemui ajal, sekarang masanya untuk mencari pesalah dan heret mereka ke mahkamah,” katanya yang tinggal di Kampung Tebengau, Kuala Kedah.

Isnin lalu, Abdul Hamid berkata, sehingga kini masih tidak ada saksi yang dipanggil memberi keterangan benar-benar melihat Adib dipukul.

Hamid berkata, kesemua keterangan yang diperoleh pihaknya bersifat dengar cakap dan juga pendapat.

Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).

Pada 27 September 2019, Mahkamah Koroner Shah Alam memutuskan kematian Muhammad Adib adalah akibat perbuatan jenayah yang dilakukan lebih dua atau tiga individu tidak diketahui.


DAP dukung Perlembagaan? Kenapa bela penghina Jata Negara

BANGI, 11 Zulkaedah 1441H, Jumaat – Sikap talam dua muka yang dipamerkan DAP berhubung isu penghinaan terhadap Jata Negara tidak boleh diterima dan amat mengecewakan.

Ahli Jawatankuasa Pusat Ikatan Muslimin Malaysia (ISMA), Ustaz Omar Kassim membangkitkan perkara itu setelah DAP cuba membela pihak tidak bertanggungjawab mengubah suai lambang Jata Negara.

“Begitulah pendirian parti yang kononnya mendokong Perlembagaan negara. Manis hanya dimulut, jahat dalam tindakan,” katanya dalam satu kenyataan, hari ini.

Sebelum ini, Ahli Dewan Undangan Negeri (ADUN) Tanah Rata, Chiong Yoke Kong menggesa, kerajaan Perikatan Nasional (PN) untuk tidak membesarkan isu kecil dan terlalu sensitif terhadap karya seni yang tidak selari dengan pandangan sendiri lalu menindasnya menggunakan jentera kerajaan.

Menerusi kenyataan disiarkan media DAP – The Rocket – pada 30 Jun lalu, beliau turut mengutuk tindakan Barisan Nasional (BN) dan Pemuda PAS yang membesarkan isu tersebut dan memanupulasi emosi rakyat demi manfaat politik.

Yoke Kong mendakwa, tindakan tersebut mencerminkan kejahilan mereka tentang bidang seni sekali gus tidak menghormati hasil karya serta kebebasan bersuara.

“Hari ini rakyat terutamanya anak seni tempatan melihat kerajaan pimpinan PN tidak dapat bertolak ansur dengan satu karya seni kecil.

“Rakyat tertanya-tanya bagaimanakah kerajaan pimpinan PN boleh berbuat sebaliknya dengan melakukan keganasan putih pada masa yang sama menggalakkan anak seni tempatan berkarya dan mengekspresi kreativiti mereka dengan bebas?

“Kerajaan jelas bercadang menghasilkan karya seni bertaraf antarabangsa yang dapat menembusi pasaran luar negara, tetapi kini ianya kedengaran seperti hanya sebuah fantasi dan mimpi,” katanya sinis.


Kes cacar monyet di AS meningkat lebih 2 kali ganda

WASHINGTON, 4 Zulkaedah 1443H, Sabtu – Bilangan kes cacar monyet di Amerika Syarikat (AS) meningkat lebih dua kali ganda sepanjang minggu lalu di 11 negeri, menurut Pusat Kawalan dan Pencegahan Penyakit (CDC) pada Jumaat.

Sebanyak 20 kes yang disahkan dan disyaki, dengan pihak berkuasa menjangkakan jumlah berkenaan akan meningkat.

CDC mempunyai maklumat terperinci untuk 17 kes, di mana satu daripadanya telah dikenal pasti dalam kalangan gay, biseksual yang melakukan hubungan seks sejenis.

Sementara 14 pesakit pula adalah individu yang pulang dari melancong ke luar negara.

Cacar monyet biasanya bermula dengan gejala seperti selesema dan bengkak pada nodus limfa sebelum ruam mula terbentuk pada muka serta badan.

Gejala itu boleh mengambil masa sehingga 21 hari untuk muncul selepas terdedah kepada wabak.

Beratus-ratus kes telah dikesan di seluruh dunia sejak kes pertama kali dikenal pasti di Eropah dan AS pada bulan lalu.

AS kini mempunyai dua vaksin untuk melawan virus dalam simpanannya, dan CDC dilaporkan telah mengedarnya ke negeri-negeri. – Agensi


Mengecewakan! Isu keislaman anak Loh tak dibincang serius di Dewan Rakyat

BANGI, 27 Syaaban 1443H, Rabu – BERJASA mendesak supaya Datuk Seri Dr Wan Junaidi Tuanku Jaafar dan Datuk Idris Ahmad bertegas serta mengambil langkah sewajarnya bagi memastikan akidah ketiga-tiga anak mualaf, Loh Siew Hong kekal terpelihara.

Gesaan itu disuarakan selepas Loh membuat permohonan membatalkan pengislaman anak-anaknya yang ditukarkan secara sepihak oleh bekas suami beliau.

Terdahulu, Mahkamah Tinggi menetapkan 17 Mei ini untuk mendengar permohonan kebenaran semakan kehakiman difailkan Loh bagi mencabar tindakan bekas suaminya mendaftarkan ketiga-tiga anak mereka sebagai mualaf tanpa keizinannya.

Peguam, A Srimurugan yang mewakili Loh berkata, permohonan itu akan didengar di hadapan Hakim Datuk Wan Ahmad Farid Wan Salleh secara dalam talian.

Ibu tunggal itu memohon deklarasi bahawa ketiga-tiga anaknya adalah penganut agama Hindu dan bekas suaminya, M Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.

Kesal dengan perkara itu, Ketua Penerangan BERJASA, Hazwan Mohamad mendakwa, seperti dijangka wujudnya individu dan gerakan yang mencuba ke arah memurtadkan anak-anak ini.

Sedangkan, pada awalnya keputusan Mahkamah Tinggi hanya membabitkan isu hak penjagaan dan tidak menyentuh berkaitan agama ketiga-tiga anak Loh, katanya.

“BERJASA mengikuti rapat fakta dan kronologi kes dan berpendapat bahawa anak-anak ini tidak menunjukkan sebarang unsur keterpaksaan dan amat gembira dengan agama Islam yang dianuti mereka.

“Malah mereka secara rela hati tetap mahu menunaikan kewajipan-kewajipan sebagai individu muslim walaupun setelah duduk bersama ibu mereka,” katanya dalam kenyataan, hari ini.

Selain itu, beliau berkata, amat mengecewakan perkara ini tidak pernah mendapat perhatian mana-mana Ahli Parlimen untuk dibincangkan secara serius dalam Dewan Rakyat terutamanya bagi memastikan kelompongan dalam undang-undang sedia ada yang menjejaskan Islam sebagai agama Persekutan.

“Oleh yang demikian, BERJASA mendesak supaya pihak kerajaan terutamanya Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dan Menteri di Jabatan Perdana Menteri (Hal Ehwal Agama), Datuk Idris Ahmad untuk bertegas dan mengambil langkah sewajarnya bagi memastikan akidah anak-anak ini terus tetap terpelihara,” katanya.

Pautan terdahulu;


Wisma Putra jamin maklumat terkini SPR disalur menerusi portal rasmi Malawakil

PUTRAJAYA, 9 Zulhijjah 1444H, Rabu – Pejabat-pejabat Perwakilan Diplomatik Malaysia (Malawakil) telah dan sedang mengambil tindakan mengatasi masalah-masalah teknikal bagi membolehkannya menyampaikan maklumat daripada Suruhanjaya Pilihan Raya (SPR) berhubung undi pos bagi rakyat Malaysia yang berada di luar negara.

Kementerian Luar Negeri (Wisma Putra) dalam satu kenyataan pada Selasa berkata demikian merujuk kepada laporan akhbar The Star pada 25 Jun 2023 yang memetik kenyataan Global Bersih berhubung perkongsian maklumat yang salah atau tidak dikemaskini pada Portal Rasmi pejabat-pejabat Malawakil mengenai undi pos.

Kementerian Luar Negeri akan terus memastikan maklumat yang jelas, sahih dan terkini yang disediakan SPR dapat disalurkan bagi makluman para pengundi dan rakyat Malaysia di luar negara.

“Bagaimanapun, sebilangan kecil pejabat Malawakil telah berdepan masalah-masalah teknikal dalam pengemaskinian portal rasmi mereka. Pejabat-pejabat berkenaan telah dan sedang mengambil tindakan mengatasi masalah-masalah teknikal berkenaan,” kata kenyataan itu.

“Kementerian ini ingin menjelaskan bahawa pautan ke maklumat terperinci mengenai Permohonan Undi Pos Pilihan Raya Dewan Undangan Negeri (DUN) Ke-15 bagi Permohonan Undi Pos Kategori 1B (Luar Negara) – Online, seperti yang tertera di Laman Web Rasmi Suruhanjaya Pilihan Raya (SPR) iaitu https://www.spr.gov.my/ms/permohonan-undi-pos-pru-dun-ke-15, telah mula dihebahkan di Portal Rasmi Kementerian ini – https://www.kln.gov.my mulai 16 Jun 2023.

“Perkara yang sama turut dimuat naik di semua platform media sosial rasmi utama Kementerian iaitu Facebook, Instagram dan Twitter. Maklumat-maklumat itu telah juga dimuat naik di Portal-portal Rasmi hampir kesemua pejabat Malawakil serta platform media sosial rasmi masing-masing mulai tarikh yang sama.

Global Bersih yang beribu pejabat di Geneva adalah sebahagian daripada gerakan yang membantu rakyat Malaysia di luar negara menghantar undi mereka dalam pilihanraya umum yang lalu. – Bernama


Rundingan dengan Raja-Raja Melayu gambarkan ketelitian Agong

KUALA LUMPUR, 7 Rabiulawal 1442H, Sabtu  – Langkah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mengadakan rundingan dengan Raja-Raja Melayu sebelum membuat sebarang keputusan penting menggambarkan ketelitian Seri Paduka.

Pakar Perlembagaan dari Universiti Teknologi Malaysia (UTM) Dr Muhammad Fathi Yusof berkata, mengikut Perlembagaan Persekutuan, tiada kewajipan untuk Seri Paduka bertindak sedemikian.

“Bagaimanapun (tindakan) itu menggambarkan ketelitian baginda sebab benda (isu) ini besar dan Raja-Raja Melayu sering menggunakan pendekatan bermesyuarat dalam membuat keputusan.

“Jadi, tradisi itu diteruskan dan dalam situasi yang kita ada sekarang ini, langkah yang dilaksanakan oleh Yang di-Pertuan Agong itu (sangat) tepat,” katanya kepada pemberita.

Muhammad Fathi adalah Felo Penyelidik (Undang-undang dan Perlembagaan) dan pensyarah kanan di Pusat Perdana Pengajian Dasar Sains, Teknologi dan Inovasi, Fakulti Teknologi dan Informatik Razak UTM.

Istana Negara, dalam satu kenyataan hari ini, memaklumkan Al-Sultan Abdullah akan mengadakan rundingan dengan Raja-Raja Melayu di Istana Negara dalam masa terdekat bagi membincangkan cadangan-cadangan yang dikemukakan Perdana Menteri Tan Sri Muhyiddin Yassin semalam.

Jelas Muhammad Fathi, sebarang keputusan membabitkan kepentingan negara tidak boleh dilakukan secara terburu-buru, sebaliknya perlu berhati-hati dan berhemah.

“Tiada kewajipan (untuk memanggil Raja-Raja Melayu), cumanya dalam Perlembagaan sebut, Yang di-Pertuan Agong boleh meminta pandangan daripada Majlis Raja-Raja untuk (melakukan) apa-apa keputusan.

“Maknanya tidak ada satu (peraturan) bawah Perkara 150 (Perlembagaan Persekutuan), mesti ada kelulusan Majlis Raja-Raja. Tetapi itu yang saya katakan tadi, tradisi Raja-Raja Melayu kita mengutamakan syura atau musyawarah dalam membuat keputusan,” katanya.

Sementara itu, Pengamal Undang-Undang Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmod pula menjelaskan keputusan Al-Sultan Abdullah mengadakan rundingan dengan Raja-Raja Melayu merupakan amalan biasa terutamanya dalam sesuatu perkara yang membabitkan implikasi besar kepada negara.

Katanya, tindakan itu juga selari dengan amalan sistem Raja Berperlembagaan yang diamalkan negara.

“Majlis Raja-Raja Melayu yang melantik Yang di-Pertuan Agong, jadi seharusnya Al-Sultan Abdullah merujuk majlis tersebut dalam (membuat keputusan) isu penting ini,” katanya.

Mengulas mengenai kemungkinan perisytiharan darurat, Nik Ahmad Kamal menjelaskan jika langkah itu diambil, Perdana Menteri dan Kabinetnya masih boleh terus berkhidmat untuk negara.

Beliau berkata, kemungkinan satu jawatankuasa khas juga akan ditubuhkan untuk menangani keadaan darurat tersebut seperti penubuhan Majlis Gerakan Negara (MAGERAN) pada 1969.

“Jika darurat itu disebabkan COVID-19, tindakan lebih ketat perlu diperkenalkan bertujuan mengawal aktiviti dan pergerakan orang ramai. Mungkin, undang-undang baharu perlu diluluskan bagi membolehkan hukuman lebih berat dikenakan.

“Pengisytiharan darurat juga memberikan kerajaan lebih kuasa untuk mencapai objektif (mengawal COVID-19) tersebut,” katanya. -Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Dewan Ulama PAS Pusat gesa rakyat tolak PH pada PRU15

BANGI, 21 Safar 1444H, Sabtu – Dewan Ulama PAS Pusat menyeru seluruh rakyat Malaysia menolak Pakatan Harapan (PH) dalam Pilihan Raya Umum ke-15 (PRU15) akan datang.

Menggesa perkara itu, ketuanya, Senator Datuk Ahmad Yahya berkata, kegagalan pemerintahan PH sepanjang 22 bulan pasca PRU14 jelas menunjukkan bahawa mereka tidak mempunyai kredibiliti untuk mentadbir kerajaan Persekutuan mahupun negeri.

“PH telah membelakangkan janji manifesto yang dikemukakan kepada rakyat dalam pilihan raya dengan alasan manifesto bukanlah sebuah ‘kitab suci’.

“Lebih malang lagi, pemerintahan PH juga menjadi lubuk kepada pengaruh golongan liberal dan sekular bertapak seterusnya mendorong penggubalan dasar-dasar negara yang tempang,” katanya dalam kenyataan, hari ini.

Selain itu, Ahmad mendakwa, meskipun PH cuba menampilkan imej pentadbiran yang bersih, namun ironinya mereka sanggup merelakan pemimpin yang didakwa dengan kes rasuah dan salah laku supaya dihentikan dakwaan di mahkamah dengan proses representasi.

“Ia tidak membaiki keadaan malah semakin meruncing ibarat tikus membaiki labu,” katanya.

Justeru, Dewan Ulama PAS Pusat berpandangan sudah tiba masanya rakyat Malaysia memberikan sokongan kepada gagasan Penyatuan Ummah yang mengutamakan prinsip bersatu padu dalam kalangan rakyat selain teguh mempertahankan nilai agama, budaya dan warisan sejarah dalam negara ini.

Beliau berkata, Dewan Ulama PAS Pusat yakin bahawa gagasan Penyatuan Ummah adalah jawapan kepada kegagalan PH 22 bulan.

“Sesungguhnya budaya bawaan PH tidak sesuai kepada rakyat Malaysia yang inginkan kestabilan dan kesejahteraan. Kita tidak rela pisang berbuah dua kali.

“Oleh itu, tiada lagi kata dua. Kuburkan PH dan berikan mandat kepada gagasan Penyatuan Ummah,” katanya.


Ziarah kubur di luar musim perayaan dibenarkan: MKN

KUANTAN, 19 Muharram 1443H, Sabtu – Aktiviti ziarah kubur di luar musim perayaan adalah dibenarkan tertakluk pada pematuhan prosedur operasi standard (SOP) yang ditetapkan, kata Ketua Pengarah Keselamatan Negara, Majlis Keselamatan Negara (MKN), Datuk Rodzi Md Saad.

Beliau berkata SOP larangan menziarahi kubur sebelum ini adalah dikaitkan dengan sambutan Hari Raya Aidilfitri dan Aidiladha bagi menjaga aspek penjarakan sosial kerana aktiviti itu merupakan tradisi pada perayaan berkenaan.

“… dalam keadaan luar perayaan, ziarah kubur tidak menjadi satu isu dan dibenarkan. Yang penting ialah setiap mereka yang berziarah mestilah memastikan jarak fizikal satu meter diamalkan dan pemakaian pelitup muka,” katanya semasa dihubungi di sini hari ini.

Rodzi berkata mereka yang menziarahi kubur juga diingatkan untuk menjaga kebersihan seperti mencuci tangan dan sebagainya seperti yang ditetapkan Kementerian Kesihatan bagi mencegah penularan wabak COVID-19. – Bernama


Najib diberikan cuti sakit dua hari selepas dimasukkan ke wad

KUALA LUMPUR, 17 Safar 1444H, Rabu – Perbicaraan kes 1Malaysia Development Berhad (1MDB) Datuk Seri Najib Tun Razak di Mahkamah Tinggi di sini dilapangkan hari ini dan esok selepas bekas perdana menteri itu dimasukkan ke wad Hospital Kuala Lumpur (HKL) sejak semalam.

Peguam Najib, Tan Sri Muhammad Shafee Abdullah memberitahu Hakim Datuk Collin Lawrence Sequerah bahawa Najib menjalani beberapa ujian perubatan setiap hari di hospital disebabkan keadaan tekanan darahnya dan ulser di dalam perut.

“Saya akhirnya dapat berjumpa dengan anak guam saya itu selepas menanti selama hampir tiga jam hari ini, namun dia (Najib) sendiri tidak tahu berapa lama dia akan ditahan di wad hospital.

“Ada sijil sakit (MC) yang diberikan oleh Jabatan Penjara dan dihantar kepada Muhammad Farhan (seorang lagi peguam Najib) menerusi WhatsApp. Ia berdasarkan kepada pemeriksaan perubatan dan MC adalah bagi 14 dan 15 Sept, dan ia juga memaklumkan bahawa Datuk Seri Najib kini berada di wad 21 hospital itu,” katanya.

Peguam itu berkata tekanan darah Najib semakin beransur turun selepas dia mengambil ubat yang biasa diambilnya, walaupun ia tidak begitu memuaskan sebagaimana keadaan tekanan darah biasanya.

“Ujian dilakukan terhadap keadaan tekanan darahnya, dan perlu saya maklumkan kepada Yang Arif bahawa anak guam saya mempunyai sejarah ulser teruk dan dia tidak sedar yang tiga bulan lepas dia berada di peringkat kritikal.

“Baru-baru ini Yang Arif sendiri tahu dia pergi ke hospital kerana mengadu rasa tidak selesa dan mereka mendapati banyak ulser yang berdarah. Saya fikir atas sebab itu dia menjalani ujian untuk memastikan tekanan darah tiada kaitan dengan keadaan itu, sebaliknya mungkin kontingensi ubat semata-mata,” kata peguam itu.

Hakim Sequerah kemudiannya bertanya sekiranya Najib mungkin sembuh minggu depan, kerana perbicaraan 1MDB dijadualkan disambung semula pada 26 Sept, dan beliau melapangkan perbicaraan minggu ini kerana tidak mungkin perbicaraan dapat bersambung esok.

Muhammad Shafee berkata beliau berpendapat Najib sepatutnya dalam keadaan lebih baik pada masa itu, tepat pada masanya untuk tarikh perbicaraan yang dijadualkan.

Timbalan Pendakwa Raya Ahmad Akram Gharib berkata pihaknya tidak mempunyai bantahan untuk perbicaraan minggu ini dikosongkan kerana MC itu datang daripada pegawai perubatan kerajaan.

Sementara itu ketika ditemui media selepas prosiding Muhammad Shafee berkata Najib “tidak begitu ceria seperti biasa” dan masih mengalami keadaan tidak selesa disebabkan keadaan kesihatannya.

“Doktor telah kembali kepada ubat asal (yang biasa diambil Najib). Ubat sebelum ini dan jumlahnya diberikan mengikut sukatan yang betul, tetapi yang biasa dia gunakan adalah yang asli dan bukan dari jenama generik.

“Bertentangan dengan apa yang dikatakan dalam berita, generik (ubat) mungkin tidak berkesan seperti yang asal,” katanya sambil menambah bacaan tekanan darah Najib semasa di hospital adalah pada 124/84, berbanding bacaan biasa pada 110/80.

Ketika ditanya mengenai kemasukan Najib ke Institut Jantung Negara (IJN), Muhammad Shafee berkata setakat ini tiada tanda-tanda mengenai perpindahannya (Najib) ke hospital pakar.

“Beliau tidak mempunyai masalah kesihatan yang berkaitan dengan jantungnya, tetapi kerana ia (ulser perut) menyebabkan pendarahan, ia benar-benar boleh menyebabkan masalah jantung yang boleh membawa kepada strok,” katanya.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada 23 Ogos lepas, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. – Bernama


10 syarat pembukaan segera Parlimen

1. SEMUA Ahli Parlimen bersepakat dan hanya bincang serta luluskan usul untuk bantu negara keluar dari pandemik COVID-19 dan pacu ekonomi negara.

2. Mesti buktikan prestasi negara dalam membendung pandemik dan meningkatkan peratusan vaksinasi rakyat lebih baik sebelum parlimen dibuka.

3. Kehadiran 100 peratus. Siapa ponteng tanpa sebab yang munasabah, ambil tindakan tatatertib

4. Elaun kehadiran ke dewan rakyat disumbangkan sepenuhnya untuk Tabung Bantuan COVID-19.

5. Berbincang dengan penuh adab, profesionalisme dan integriti tinggi menggunakan bahasa yang sopan sebagai qudwah buat seluruh rakyat. Siapa yang biadab, halau keluar dewan.

6. Prosedur Operasi Standard (SOP) mesti dikuatkuasakan dengan ketat untuk elak kluster Parlimen, termasuk memastikan semua ahli parlimen telah divaksin dan di’swab’ secara berkala.

7. Semua Ahli Parlimen diminta menghentikan serta merta aktiviti perjumpaan dengan masyarakat.

8. Gencatan penuh politiking jatuh-menjatuh dan undi tidak percaya yang bakal mengeruhkan lagi suasana politik negara. Tunggu selepas COVID-19 pulih.

9. Siarkan 100 peratus sesi Dewan Negara secara langsung. Rakyat mahu melihat dan menilai.

10. Makan jangan mewah-mewah sebagai solidariti buat rakyat miskin yang teruk terkesan sepanjang tempoh dua tahun ini.

Kalau tidak mampu buat, tak perlu buka Parlimen terus pun tidak mengapa.

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)